Газ қувури лойиҳаси муҳокамаси В.Норовнинг 25-26 июль кунлари Ашхободга қилган сафари кун тартибидаги асосий масалалардан бири эди.\nШунингдек, у президент И.Каримовнинг октябрь ойида Туркманистонга режалаштирилган сафари олдидан ташкилий масалаларни ҳам муҳокама этди.\nИ.Каримовнинг Ашхободга ташрифидан томонлар ўзбек-туркман муносабатлари яхшиланиши билан бирга энергетика соҳасидаги ҳамкорликнинг кучайишига ҳам умид боғламоқда.\nЎзбекистон ва Туркманистон экспорт қиладиган газнинг асосий қисми собиқ иттифоқ даврида ётқизилган қувурлар орқали Россияга оқади. Мустақиллик йилларида эса маблағ ҳам, сиёсий ирода ҳам бўлмагани сабабли янги йўналишларда газ қувурлари деярли қурилмади.\nШу йилнинг майида Туркманистон, Қозоғистон, Россия ва Ўзбекистон имзолаган янги келишув ҳам Москванинг Марказий Осиё табиий бойликларига асосий харидор бўлиб қолишини кўзда тутади.\n“Бу келишув билан томонлар нафақат Марказий Осиёдан Россияга элтувчи газ қувурини такомиллаштириш ва Каспийбўйидан ўтадиган янги қувур лойиҳаси борасидаги ниятлари, балки таъбир жоиз бўлса, ўзига хос газ экспорт қилувчи давлатлар картели, яъни бирлашмасини тузиш ҳақидаги мақсадлари борлигини ҳам намойиш қилди. Шу маънода, Россия ҳозирча минтақада газ монополисти мақомини сақлаб қолишга қаратилган бу курашнинг биринчи раундида ғалабага эришди”, - дейди Москвадаги МДҲ институтининг Марказий Осиё бўлими раҳбари Андрей Грозин.\nБироқ май келишуви имзолангандан бери Ўзбекистон ва Туркманистон раҳбарлари ўз газини фақатгина Россияга сотиш ғоясини унчалик хуш кўрмаслигини намойиш этиб келмоқда.\nРоссиянинг “Газпром” давлат монополисти Ўзбекистоннинг Устюрт конларидан қазиб олинадиган бир триллион куб метр газни тақсимлаб олиш бўйича келишувга эришиш учун бир неча ойдан буён уриниб ётибди. Лекин томонлар ўртасида қатор келишмовчиликлар юзага келгани боис, келишув ҳамон имзолангани йўқ.\nШу йилнинг апрелида Тошкент билан Пекин Марказий Осиёдан Хитойгача етиб борадиган газ қувури лойиҳаси бўйича келишиб олганди. Бу лойиҳада Туркманистоннинг иштирок этиши ҳам маълум. Икки ҳафта аввал президент Қурбонқули Бердимуҳаммедов Хитойга давлат ташрифи билан бориб, бу иштирокни янада мустаҳкамлаб қайтди. Энди эса Ўзбекистон ўз газини фақат Россияга эмас, бошқа йўналишларга ҳам экспорт қилиш ниятида эканини, ҳатто қўшниси Туркманистоннинг бундай ниятларини ҳам тўла қўллаб-қувватлашини очиқдан-очиқ айтмоқда.\nБуюк Британиянинг Бирмингем университети ва Халқаро муносабатлар қироллик институти профессори, Россия иқтисоди бўйича мутахассис Филип Ҳансен бу жараёнлар Тошкент билан Ашхободнинг ўз гази учун Россиядан ҳам кўра мақбулроқ бозорлар борлигини тушуниб етганидан далолат беришини айтади.\n“Албатта, бу минтақа табиий бойликларига якка эгалик қилмоқчи бўлган Россияга ёқмаслиги мумкин, лекин бу нормал жараён. Россия яқин келажакда Туркманистон газининг каттагина қисмига ягона харидор бўлиш имконини қўлга киритишга зўр бериб ҳаракат қилаётганини кўриб турибмиз. Руслар Марказий Осиёнинг бошқа газ ишлаб чиқарувчи мамлакатлари устидан ҳам ана шундай назорат ўрнатишни хоҳлайди, албатта. Бу мамлакатлар Москва билан олди-сотдида, шубҳасиз, такаллуф қилади. Лекин Туркманистондаги нисбатан нимжон режимдан фарқли ўлароқ, Ўзбекистон ёки Қозоғистон ўз табиий бойликлари учун муқобил харидорларни топиш нияти борлигини очиқ намойиш эта олиши мумкин”, - дейди профессор.\nБугунги кунда Ўзбекистон 13 миллиард куб метр газни ташқарига сотади, бунинг 9 миллиард куб метри Россияга ҳар бир минг метри учун 100 АҚШ долларидан сотилади. Россия Марказий Осиёдан 100 долларга олинган газни Европага уч баробар қимматига сотади.\nРоссия газ ва ёқилғи ишлаб чиқарувчилар уюшмаси раиси Юрий Шафраник “Бизнесуик” журналига ўзбек гази учун тўланаётган 100 доллар керагидан ортиқ, деган фикрларни айтган эди.\n“Хитой йўналиши ёки бошқа газ қувурларини қуриш ҳақидаги гаплар сиёсий сафсатадан бошқа нарса эмас, чунки бундай қувурларни қуриш жуда қиммат ва яқин келажакда бунинг имкони бўлмайди”, - деган эди Ю.Шафраник бундан икки ой аввалги интервьюсида.\nПрофессор Филип Ҳансен ҳам ўзбек ёки туркман гази учун янги йўналишлар пайдо бўлиши яқин келажакнинг масаласи эмаслигини эътироф этади. Лекин, унинг фикрича, Россия билан икки томонлама олди-сотди муносабатларида Ўзбекистон ҳукуматида босим ўтказиш воситалари бор, лекин бу воситалар қанчалик самара бериши Тошкентнинг улардан қанчалик оқилона фойдалана олишига боғлиқ.\n“Ўзбекистон ўтган йили Россияга сотиладиган газнинг нархини бироз бўлса-да, кўтаришга муваффақ бўлди. Шунингдек, “Газпром”нинг ҳам ўзига яраша заиф томонлари бор ва буни ўзбеклар яхши билади. “Газпром” Марказий Осиё газига жуда муҳтож, у Европа олдидаги мажбуриятларидан ташқари россиялик истеъмолчиларга ҳам газ етказиб бериши керак. Бу эса, менимча, Ўзбекистон учун савдолашишга қўшимча имкониятларни беради”, - деди Филип Ҳансен.


“Сотка – ўйинчоқ эмас” - www.ziyouz.uz\nБош саҳифа Оила ва жамият“Сотка – ўйинчоқ эмас”\nАслида ушбу технологик жамиятда инсонларга фойда келтириш учун яратилган буюмлар айрим пайтларда муаммо келтириб чиқарувчи омилга ҳам айланиб қолаётгандай, гўё. Дарсда бироз зериккан ўқувчи учун «сотка»дан яхши овунчоқ йўқ. Ўқитувчи ўзига-ўзи гапиравермайдими? Нима қилибди, уй ишларидан ортиб, кечаси билан дарс режасини тузиб келган бўлса?! Телефондаги ўйинлар, видеоклиплар, қўшиқ ва расмлар математика, география ёки физиканинг «тушунарсиз» формула ва масалаларига қараганда қизиқарлироқ…\nМактаб ўқувчиларининг уяли алоқа воситасидан фойдаланиши ўқитувчилар учун каттагина муаммоларни юзага келтиряпти. Мобил алоқа туфайли ўқитувчилар 45 дақиқанинг асосий қисмини дарс ўтишга эмас, замонавий технологияларнинг домига тушиб қолган ўқувчиларнинг эътиборини жамлаш ва аудиторияни тинчлантириш учун сарфлашга мажбур. СМС орқали муаллимларнинг соч турмаги ҳақида фикр алмашиш, расмга тушиш, мусиқа тинглаш билан овора бўлган бугуннинг мактаб ўқувчиси асосий вазифаси билим олиш эканлигини баъзан унутиб ҳам қўяди.\nБугун ўқитувчилар дарс давомида бир неча маротаба телефон «садолари»нинг жаранг сочиб ўтишидан ҳайратланмай қолган, бироқ…\n— Танаффусда доимо бир хил манзара: ҳамма болалар бир жойга тўпланиб, «сотка» ҳақида гаплашади, телефонидаги расмлари, қўшиқларини кўз-кўз қилади. Ёки бўлмаса, йўлакларда суҳбатлашаётган қизларни кўриш мумкин. Ўзаро эмас, ҳаммаси ўз телефонида. Бу билан чекланмаган ўқувчилар дарс вақтида ҳам телефонини қўлидан қўймайди. Жазо тариқасида бир неча марта уларнинг «сотка»сини олиб қўйдик, кейинги дарсда эса, яна шу аҳвол, — дейди Миробод туманидаги 175-мактабнинг тарих фани ўқитувчиси Замира Отаниёзова.\nЎқувчилар мобил алоқа воситасидан у аслида нима учун кераклигини англаб етмаган ҳолда фойдаланадилар. Бу ҳақда улардан сўраганимизда, болалар телефондан ота-онаси билан хабарлашиб туриш, мусиқа эшитиш, ўйин ўйнаш учун фойдаланишларини таъкидладилар. Оддий қилиб айтганда, улар алоқа воситасидан навбатдаги ўйинчоқ сифатида фойдаланишади.\nСотсиологик тадқиқот натижалари шуни кўрсатдики, мактаб ўқувчисининг қўлидаги уяли алоқа воситаси уни ўқишдан фақат ва фақат чалғитиши мумкин.\nНотўғри ёндашув туфайли қўл телефони ўқувчилар орасидаги маданиятсизлик ва ялқовликнинг тарғиботчисига айланиб қолди. Қолаверса, ота-оналарнинг «ғамхўрлиги» билан олиб бериш турли модел ва кўринишларда ишлаб чиқарилаётган бу «матоҳ» ўқувчилар орасида табақаланишни юзага келтирмоқда.\nЖорий йилда Ўзбекистон Республикаси Халқ таълими вазирлигининг Маънавий-ахлоқий тарбия бошқармаси таълим муассасаларида уяли алоқа воситаларидан фойдаланиш тартиби тўғрисидаги тавсияларни ишлаб чиқди. Унга кўра, олий ўқув юртлари ва мактабларга кираётганда хусусий мобил телефонни ўчириб қўйиш лозим, дарс вақтида ундан фойдаланиш мумкин эмас. Тартибни бузган ўқувчи мактаб раҳбарияти ёки педагоглар томонидан икки маротаба огоҳлантирилади. Учинчи ёки иккинчи марта қўпол тарзда қоидага риоя қилмаган ўқувчининг телефони 2 нафар ўқитувчи ва ўқувчи гувоҳлигида олиб қўйилади. Ота-она мактабга чақирилиб, чора кўрилганидан сўнггина телефон эгасига қайтарилади.\nАйтиб ўтиш керакки, уяли алоқадан фойдаланиш борасидаги чекловлар болаларнинг амалдаги қонун ҳужжатлари билан кафолатланган ҳуқуқ ва эркинликларига зид келмайди.\nКўпгина мактабларда эшигига «ТЕЛЕФОНДАН ФОЙДАЛАНИШ МУМКИН ЭМАС» деб ёзилган синфхоналарни учратиш мумкин. Хўш, бизда кўрилаётган чоралар қандай натижа бермоқда?\n— Мактабга қўл телефони билан келган ўқувчи машғулотлар бошланишидан олдин уни ўқитувчисига топшириб қўяди. Дарслар тугагач, телефон қайтариб берилади. Бу вақт оралиғида, қўнғироқларга ўқитувчи жавоб бериши мумкин. Мактабимизда жорий қилинган ушбу тартиб дарсларнинг самарадорлиги ва хавфсизлигига ижобий таъсир қилмоқда, чунки энди ўқувчилар «Онам телефон қилиб чақириб қолди, уйга боришим керак», деган баҳоналар билан компютер клубларига «қочиб» кета олмайди, — дейди Мирзо Улуғбек туманидаги 207-мактаб ўқитувчиси Д.Азаматова.\nАммо, гап фақат мактаб раҳбарияти қўяётган талабда эмасга ўхшайди.\n— Айрим катта ёшдаги одамлар телефондан фойдаланиш маданиятини билмагандан кейин, мактаб ўқувчилари нима қилсин? Ҳеч қайси ота-она фарзандига ёмонликни раво кўрмайди, «сотка»ни ҳам яхши ниятда, нуридийдасидан хабар олиб туриш мақсадида олиб беради. Лекин, телефон орқали беҳаё филмларни томоша қилиш, дарс вақтида «смслашиб» ўтириш, гаплашиш каби ҳолатлар ўқувчилар орасида кўп учрамоқда. Хўш, фарзандига «сотка» олиб берган ота-она бу ҳақда биладими? Ўғил-қизининг телефонидаги видеоклиплар ёки расмлар билан қизиқиб кўрганми? — ажабланади Юнусобод туманидаги 235-мактабнинг ўзбек тили ва адабиёт фани ўқитувчиси Саодат Зоидова.\nБоланинг қўлидаги телефон гўёки унинг кўринмас текширув остига олинганлигини англатади. Ота-оналар фарзандининг мобил алоқадан фойдаланиши — доимий равишда унинг холидан хабардор бўлиб туришнинг яхши усули деб ҳисоблайдилар. Ваҳоланки, уларнинг бу хайрихоҳликлари боланинг ўқишига тобора салбий таъсир кўрсатиб бораётгани, соғлиғи ва ундаги айрим муаммоларнинг юзага келаётгани эвазига бўлаётганини пайқамай ҳам қоладилар. Ота-оналарнинг бу жавоби шунчаки баҳона, дейди психологлар. Ота-она эрталабдан фарзандини мактабга жўнатдими, кун давомида унинг қаердалигини, албатта, билади. Телефони бор бола эса, интернет-кафеда ўтириб ҳам, «мен мактабдаман» деб ота-онасига ёлғон ахборот бермаслигига ҳеч ким кафил бўла олмайди. Бу ҳолатни назорат остига олинган назоратсизлик деб ҳам аташ мумкин.\n6-синф ўқувчисининг онаси Шоҳиста Иноғомова фарзандидаги ўзгаришлар ҳақида сўзлаб берди: «Қизим телефон олиб беришимни сўраб хархаша қилаверди, ҳамма синфдошларида бор эмиш. Сўнгги пайтларда у фақат телефони билан овора, ҳатто дарсини ҳам наушникда мусиқа тинглаб тайёрлайди. Дарс жадвалини суратга тушириб олганини айтмайсизми, унинг айтишича, бу сурат кундалик вазифасини бажарар экан. Телефон қўнғироқлари кўплигидан қизим билан кам мулоқот қиладиган бўлиб қолдик. Бу масала мени кўп ўйлантирди. Шундан сўнг унга жазо сифатида телефондан фойдаланишни тақиқламоқчи бўлдим. Лекин, назаримда, муаммони бу тарзда ҳал қилиб бўлмас экан».\nМамлакат ва миллат келажаги учун жиддий хавф туғдириши мумкин бўлган ушбу масала дунё ўқитувчилари ва таълим соҳасидаги бошқа мутахассисларни ҳам ташвишга солиб улгурган эди. ворлд. кбс. ком сайтининг маълумотларига кўра, Кореянинг Сеул шаҳар кенгаши бошланғич синф ўқувчиларига мактабда телефондан фойдаланишни ман этиш арафасида. Гарчи, ўқувчиларнинг ўзи бунга қарши бўлса ҳам. Аҳоли ўртасида ўтказилган сўровнома натижалари шуни кўрсатдики, ота-оналарнинг 53,2 фоизи кенгаш қарорини маъқуллаган бўлса, қолган 46,8 фоизи фарзандларининг телефонда гаплашишига умуман қарши эмас. 77,9 фоиз ўқитувчи болаларга мактаб вақтида қўл телефони керак эмас, деган фикрни билдирган. «Бошланғич синф ўқувчилари ўзини тўлиқ назорат қила олмайди. Катталар қўл телефонини ўчириб қўйиб, зарур вақтдагина ундан фойдаланади, болакайларда эса, ўйинларга чалғиб кетиш оқибатида дарсга бефарқлик билан қараш ҳолатлари кузатилган», — дейди қўл телефонини тақиқлаш тарафдорлари.\nСўнгги пайтларда япониялик болаларнинг телефонда гаплашиш имконияти тобора камайиб бормоқда. Умуммиллий сўровнома хулосасига кўра, мамлакат миқёсидаги 20527та бошланғич ва 9936та ўрта мактабда телефондан фойдаланиш тўлиқ ёки қисман ман этилган. Бошланғич мактабларнинг 11636таси, ўрта мактабларнинг 5105тасида фақат айрим ҳолларда (масалан, фавқулодда ота-онага қўнғироқ қилиш ҳолатда керак бўлганда)гина телефондан фойдаланишга рухсат этилган.\nЯқин қўшнимиз — Тожикистоннинг барча умумтаълим мактабларида мобил алоқа воситаларини олиб юриш ҳамда улардан фойдаланишни тақиқлаш ҳақида қарор қабул қилинди. Унга амал қилмаганлар муқаррар жазо — жаримага тортилади.\nГреция, Украина ва бошқа бир қанча мамлакатларда ҳам телефонда тинмай сўзлашувчи ўқувчиларга қарши кураш чоралари ишлаб чиқилган.\nТиббиётчиларнинг айтишича, уяли алоқадан мунтазам равишда 10 йил мобайнида фойдаланиш инсон эшитиш йўлларининг саратон хасталигига йўлиқиш эҳтимолини 50-60 фоизгача оширар экан. Олимлар буни катта одамлар мисолида ўрганган. Демак, ёш болаларнинг тўла ривожланмаган организмларида бу касалликларга чалиниш хавфи сақланиб қолаверади.\nҚолаверса, узлуксиз наушникда эшитиш қулоқнинг эшитиш қобилиятининг сусайишига, кичик шаклдаги ўйинларни ўйнаш эса кўз равшанлигининг пасайишига, ўйинларнинг мавзусига кўра урушли вазиятларга дуч келавериш асабийликка олиб келади.\nБолангиз қўлидаги сотка аталмиш ўйинчоқни ўйнаб бўлгач, бир кун келиб эскиради, шунда у бошқа, ўртоғиникига ўхшаган, яъни янада қимматроғини олиб беришингизни хоҳлаб хархаша қилади. Эскисини тутгиси келмай қолади, сиз эса назоратни узмаслик учун янгисини олиб беришга мажбурсиз. Афсус, у айтгани отнинг калласидай нархда турибди, кейинги ойликдан олиб бераман, деб ваъда бериб қўйдингиз. Унгача эса соткасиз мактабга қатнади, бора-бора бунга кўникиб ҳам қолди. Дарс тугагач вақтида уйда бўлади… Ваъда қилинган муддат келди. Фараз қилинг, 35 нафар боладан иборат синф. Ўқитувчи болаларга тенглама ечишни ўргатаяпти. Шу пайт… «ЭС-ЭМЕЕЕС!!!!!!» ҳамманинг хаёли ўша товушда. Бир неча дақиқадан кейин бошқа ўқувчининг телефони қўшиқчи Шаҳзоданинг «Ассалому алайкум…» таронаси садолари остида жиринглайди. Бундай шароитда на дарс ўтиш мумкин, на бирор нарсани ўрганиш. Бир сўз билан айтганда, мактабда уяли алоқа воситаларидан фойдаланиш таълим жараёнига ва ўқувчиларнинг фанларни ўзлаштиришига салбий таъсир кўрсатади.\nУяли алоқа компанияларининг ўқувчиларга мўлжалланган тарифлари ОАВ орқали тинимсиз равишда реклама қилиняпти. Бу фарзандингизнинг «сотка»га бўлган қизиқишини янада кучайтиради. Яратилган «имтиёзлар» болаларнинг ҳуда-беҳудага суҳбатлашиш, СМС орқали керакли-кераксиз маълумотлар алмашиниш «имкониятлари»ни оширмоқда. Ўйлаб кўринг, сиз учун нима муҳим, оила аъзолари ўртасидаги илиқ муносабатларни сақлаб қолишми ёки уяли алоқа компанияларининг манфаати?\nЎтаётган ҳар бир лаҳза ғанимат эканлиги, ёшликда олинган билим нега тошга ўйилган нақшга қиёсланишини 14-15 ёшли бола тушунмас, балки. Лекин ота-она муаммони англаши, фарзанди олдида масъулиятни ҳис қилиши лозим. Бу масъулият «сотка»нинг қиймати билан эмас, болага бўлган эътибор, меҳр-муҳаббат билан ўлчанади.\nШунча гапдан кейин ҳам тарбия ва таълим беришдек муқаддас бурчни телефонга топшириб қўяверамизми?\n← Аввалги Аввалги Ғарбчами? Ғарибчами?\nКейинги → Кейинги: Телевизорни ўчириб қўйинг


Комиссия учун эмас, амалда виждонан бўлсин\nБирида ишлар нари-бери, бошқасида ҳаммаси жойида. Нега?\nНизомий номидаги Тошкент давлат педагогика университети. Тушлик вақти бўлгани учун қабул комиссияси ходимларини безовта қилмай, кираверишдаги залда кутдик. Фурсатдан фойдаланиб, абитуриентларни суҳбатга тортдик.\n— Наманган вилоятининг Поп туманидан келдим, — дейди абитуриентлардан бири. — Келганимга, тўғриси, афсусланяпман. Шеригим билан дефектология йўналишига ҳужжат топширмоқчи эдик. Бизга жуда қўпол муомалада бўлишди. Биринчи марта ўқишга ҳужжат топшираётганим сабабли аризани ёзишда хатога йўл қўйибман. Қабулдаги ходим маслаҳат бериш, билмаганимни ўргатиш ўрнига, қўполлик қилди, ҳақоратли гаплар айтди, ариза қоғозини йиртиб ташлади. Иккинчи марта қайта ёзиб олиб келганимда «Тушлик вақти бўлди, чиқ ташқарига», дея ҳужжатларимни олмади. Ваҳоланки, соат бир бўлишига яна 20 дақиқа бор эди. Алам қиладигани, мендан кейинги бошқа абитуриентнинг ҳужжатини қабул қилди.\nҚизлар билан гаплашдик. Негадир кайфиятлари тушкун. Айтишларича, қабул қилувчи ходим иши осон битишини исташса, бироз чўнтак кавлаш кераклигига шаъма қилибди. Абитуриентнинг адолат талаб қилиши, табиийки, ёқмаган. 20 нафардан ортиқ абитуриентлар дим ва иссиқ залда, тик оёқда тушлик вақти тугашини кутяпти. «Бекор келибман», деган сўз кимнингдир тилидан чиқса, бошқаларнинг дилидан ўтаётгани сезилиб турарди. Мавжуд ҳолатга аниқлик киритиш ҳамда қабул жараёни ҳақида маълумот олиш учун қабул комиссияси масъул котибини қидирдик. Дастлаб, қабул комиссияси штабига боринг, дейишди. У ердан яна бошқа жойга юборишди. Хуллас, у ёқдан-бу ёққа юриб, анча овора бўлдик, бироқ топа олмадик. Фақат масъул котиб қабулхонасидаги ходимларидан бири «Бугун комиссия келган. Дилшод ака югур-югур билан овора. Бошқа куни келинг», деган жавобни берди. Қабул жараёни кетаётган жойларни бироз айландик. Соат 2 дан ўтганига қарамай, маслаҳатчилар ўрни ҳамон бўш. «Call center» ёки қабулга масъул ходимларнинг телефон рақами ҳақида ҳеч бир маълумотга кўзимиз тушмади. Ҳафсаламиз пир бўлганча дарвоза томон юрдик. Кетиш олди ахборот-маслаҳат маркази ходимларидан Қабул комиссияси масъул котиби Дилшод аканинг фамилиясини сўрадик. «Дилшод акага кўп ишимиз тушмаган, фамилиясини билмаймиз», дея бир-бирига «нима эди-я?!» қабилида қараб қўйишди. Ҳа, абитуриентларнинг норозилиги бекорга эмас экан.\nНиятимиз кимнидир қоралаб, айбдор қилиш эмас. Олий таълим муассасаларига ҳужжат топшираётган абитуриентларнинг жараёндан ҳеч бир қийинчиликсиз ўтишига ишонч ҳосил қилиш. Масъулларнинг ўз ишини комиссия учун эмас, амалда, виждонан бажаришига эришишдир.\nМагистратурани Малайзияда ўқийди\nМирзо Улуғбек номидаги Ўзбекистон Миллий университети. Қабул учун шароитлар ҳавас қилгудек. Маслаҳатчилар ўз ўрнида, келган абитуриентларга «Қайси йўналишга топширмоқчисиз, ҳужжатларингизни текшириб берайлик, вақтингиз тежалади», дея маслаҳатини аямаяпти. Қабул комиссияси масъул котиби Қодиржон Абдураҳимов яратилган шароит, абитуриентларнинг жараёндан қандай ўтишини кўрсатди.\n— Маслаҳатчилар танлаган йўналишига қараб абитуриентнинг қаерга боришини тушунтиради, — дейди Қ.Абдураҳимов. — Шундан сўнг ариза қоғози тўлдирилади. Бизда биометрик назорат ҳам йўлга қўйилган бўлиб, абитуриентнинг кўз қорачиғи текширилади. Текшириш натижасида унинг шахси тасдиқланади ва бу холисликни таъминлашга хизмат қилади. Барчасидан муваффақиятли ўтган абитуриентнинг ҳужжатлари рўйхатдан ўтказилади ҳамда базага киритилади. Агар абитуриент керакли йўналишни танламаган бўлса, у ҳолда маслаҳатчилар ёрдами билан ёки киришдаги махсус стендлардан ўзига керакли маълумотни олиши мумкин.\n2018-2019 ўқув йили учун абитуриентлар 11 та факультетнинг исталган йўналишига ҳужжат топшириши мумкин. Ушбу таълим даргоҳига бу йилги қабул квотаси ҳам ўтган йилга нисбатан 900 тага ортган. Яна 30 фоиз квота сиртқи-кечки таълим учун ажратилган. Шунингдек, магистратура бўйича 475 ўрин мавжуд. Қувонарлиси, математика йўналишида таҳсил олаётган магистрантлар ўқишнинг иккинчи йилини Малайзияда давом эттириш имконига эга.


Бир неча "Сериал" да ўзини синаб кўрган Умидахондан клип премьераси » PopCorn.uz - Шоу Бизнес олами хақиқати\nБир неча "Сериал" да ўзини синаб кўрган Умидахондан клип премьераси\nСана: 06.03.2015 1552 қайноқ\nЭстрадамизнинг энг шўх ва шаддод қизи Умидахон янги қўшиқ ва видеоклип тайёрлаётгани ҳақида хабар бериб, фоторепортаж тақдим этган эдик. Мана бугун узоқ кутилган кун келди, хонанда “Ўзбегим таронаси” радиосида меҳмон бўлди. Премьера дастурида бўлиб ўтган ижодий суҳбат давомида Умидахон янги қўшиқ ва клип ҳақида батафсил тўхталиб ўтди. Тингловчилар диққатига ҳавола этилган янги композициянинг номи “Сериал”.\nУнга ишланган клип ундан-да ғаройиб кўринишда яратилган. Клипда Умидахон турли сериал образлари, яъни Эсмеральда, Жади, Жасси ҳамда Тангем қиёфаларида намоён бўлади. Қолаверса клип жараёнида бир неча йиллар давомида халқимиз томонидан севиб томоша қилинган бир катор сериал қаҳрамонлари, шу жумладан Мелисио, доктор Молавер, Ҳануман, Жумонг ва бошқаларни учратасиз.\nМазкур ҳазиломуз композиция учун клипмейкер Сарвар Каримов ҳамда оператор Иззат Лутфуллаев томонидан видеоклип тасвирга олинди. ''Сериал'' номли қизиқарли мавзуни қамраган мазкур ижод маҳсулининг сўзи ва мусиқа муаллифи Элдор Қаюмов, аранжировка устаси эса Ботир Алиевдир.\nУмидахон ижодидан яна бир янгилик, айни кунда Жасур Бадалбоев ҳамда Элдор Қаюмовлар билан ҳамкорликда иккита янги қўшиқ устида иш олиб бормоқда.\nБугун эса янги қўшиқ ва видеоклипни томоша қилиб, завқланинг.


Таъсир қилувчи моддалар (ХПН):парацетамол, хлорфенирамин малеати, фенилэфрин гидрохлориди, кофеин.\nфаол моддалар: парацетамол 500 мг, кофеин 30 мг, фенилэфрин гидрохлориди 5 мг, хлорфенирамин малеати 2 мг;\nёрдамчи моддалар: маккажўхори крахмали, повидон, микрокристаллик целлюлоза, натрий метабисульфити, тозаланган тальк, магний стеарати, натрий гликолят крахмали, аэросил, тозаланган сув, бўёвчи“Ponceau 4R”.\nФармакотерапевтик гуруҳи: ўткир респиратор касаллик (ЎРК) ва шамоллаш симптомларини бартараф қилиш учун восита.\nОғриқ қолдирувчи ва иситма туширувчи таъсир кўрсатади. Таъсир механизми асосан марказий нерв тизимида простагландинларни синтезини ингибиция қилиш ва камроқ даражада гипоталамусдаги терморегуляцияга таъсири билан боғлиқ.\nН1-гистамин рецепторларининг блокаторидир. Аллергияга қарши таъсир кўрсатади, экссудация ҳолатини камайтиради. Бурун қон томирларини торайтиради, бурун бўшлиғини, бурун-ҳалқум ва бурун ён бўшлиқларини шиллиқ қаватини шишини ва қизаришини бартараф қилади.\nҚон томирларнинг α-адренорецепторларини рағбатлантирувчи, юрак рецепторларига кам таъсир этади. Артериолаларни торайишини ва артериал қонбосимни ошишини (мумкин бўлган рефлектор брадикардия билан) чақиради. Қорачиқларни кенгайишига (аккомодацияга таъсир қилмасдан) ёрдам беради ва глаукомани очиқ бурчакли шаклида кўз ички босимини пасайтириши мумкин.\nБош миянинг психомотор марказларини рағбатлантиради,аналептик таъсир кўрсатади, анальгетикларнинг таъсирини кучайтиради, бош оғриғи (жумладан мигрен) ни камайтиради, уйқучанлик ва толиқиш хисссини бартараф этади, жисмоний ва ақлий иш фаолиятиниоширади.\nМеъда-ичак йўлларидан, асосан ингичка ичакдан пассив транспорт йўли билан тез сўрилади. Ярим чиқарилиш даври (Т1/2) 1-4 соатни ташкил этади. Жигарда метаболизмга учрайди. Асосан буйраклар орқали чиқарилади.\nИчга қабул қилинганидан кейин қон плазмасида максимал концентрацияга (Cmax) 1-2,5 соатда эришилади.Т1/2 охирги фазада 16-19 соатни ташкил этади. Сийдик билан (70-83%) ўзгармаган метаболитлар кўринишида чиқарилади.\nИчакда яхши сўрилади, плазмада Т1/2 5-10 соатни ташкил қилади. Буйраклар орқали асосан метаболитлар кўринишида чиқарилади.\nЮқори ҳарорат, иситма, бош оғриғи, мушакларда оғриқлар, тумов, бурун битиши, аксириш билан кечувчи инфекцион-яллиғланиш касалликлари (ЎРВИ, ринит, шамоллаш, грипп) симптоматик даволашда кўлланилади.\nБолаларга: 2 ёшдан 6 ёшгача 1/4 таблеткадан кунига 3-4 марта,\n6 ёшдан 12 ёшгача – 1/2 таблеткадан кунига 3-4 марта буюрилади.\nАгар препаратни қабул қилишни бошлагандан кейин 3 кун давомида симтомларни енгиллашиши кузатилмаса, шифокорга мурожаат қилиш керак.\nПрепарат одатда яхши ўзлаштирилади. Аммо қуйидагилар:\nОвқат ҳазм қилиш тизими томонидан:кўнгил айниши, қусиш, эпигастрия соҳасида оғриқ, қабзият, оғизни қуриши, гепатотоксик таъсирбўлиши мумкун.\n– 2 ёшгача бўлган болалар,\n– препаратни компонентларига юқори сезувчанликда қўллаш мумкин эмас.\nПарацетамол бир вақтда қўлланганида урикозурик воситаларининг самарадорлигини пасайтиради, МАО ингибиторларини, седатив воситалари, этанолнинг самараларини кучайтиради. Антидепрессантлар, паркинсонизмга қарши дори воситалари, фенотиазин ҳосилалари сийдикни тутилиши, оғизни қуриши, қабзият хавфини кучайтиради, глюкокортиукостероидлар эса – глаукомани ривожланиш хавфини кучайтиради.\nЖигар микросомал ферментлари индукторлари, гепатотоксик таъсирга эга бўлган воситалар билан бир вақтда қўлланганида парацетамолнинг гепатотоксик таъсирини кучайиши, антикоагулянтлар билан – протромбин вақтини унчалик катта бўлмаган ёки ўртача ошиши, диазепам билан – диазепамни чиқарлишини камайиш, метоклопрамид билан – парацетамолни ва уни қон плазмасидаги концентрациясини ошиш хавфи пайдо бўлади.\nУзоқ вақт қўлланганида жигар, буйрак функциясини, қон яратиш тизими ҳолатини (препаратнинг таркибида парацетамол бўлганлиги туфайли) кузатиш зарур.\nДаволаш вақтида артериалқон босимни ва ЭКГ назорат қилиб борилади.\nДаволаш: меъдани ювиш, тузли сурги воситаларини қўллаш. Марказий нерв тизимини шикастланишида ҳолатни назорат қилиш учун ўпканинг сунъий вентиляцияси ва кислород билан таъминлаш, шунингдек налоксонни юбориш керак бўлиши мумкин.Гепатопротектор таъсир намоён қиладиган ацетилцистеин ёки метионин парацетамолнинг антидоти ҳисобланади.\n10таблеткалар контур уяли ўрамда.\n1 ёки 10 та контур уяли ўрамда картон қутида тиббиётда кёлланилишига доир йўриқномаси билан бирга.\nКурук, ёруғликдан ҳимояланган жойда, 250С дан юқори бўлмаган ҳароратда сақлансин.\nПарацетамол,\t500 мг Кофеин, 30 мг Фенилэфрин гидрохлориди, 10 мг Хлорфенирамин малеати, 4 мг Аскорбин кислотаси 50 мг


Абу Лаҳабнинг азоби енгиллатиладими? | Siyrat.uz\n12:59 Август 7, 2015\nҲадис ва сийрат олимлари китобларида Абу Лаҳабга Пайғамбаримиз соллаллоҳу алайҳи васалламнинг туғулганликлари ҳақида хабар етиб келганда, хурсандлигидан Сувайба номли чўрисини озод қилгани ҳақидаги хабарларни зикр қилганлар. Яна улар шу қиссанинг давомида Аббос розияллоҳу анҳунинг тушида Абу Лаҳабни кўриб унадан аҳволини сўраганда, у: «Вафот этганимдан кейин битта яхшиликка учрадим холос. У ҳам бўлса Сувайбани озод қилганим учун ҳар душанба куни дўзахда менга чанқоғимни қолдириш учун сув берилади», деганини ривоят қилишган.\nБу хабарни Имом Бухорий ўзларининг «Саҳиҳ» китобларида, Абдурраззоқ Саньоний «Мусаннаф»да, Ибн Ҳажар «Фатҳул Борий» да, Ибн Касир «Бидоя ва ниҳоя» да, Ҳофиз Байҳақий, Ибн Ҳишом, Ҳофиз Бағавий раҳматуллоҳи алайҳлар ҳам ўз китобиларида, ривоят қилганлар.\nБу ривоятни саҳиҳлиги ҳақида баьзилар ихтилоф қилган. Улар: «Кофир кишининг азоби енгиллатилмайди. Бу ривоят Қурьондаги оятнинг маьносига тескари», дейишган.\nКелинг «Абу Лаҳабнинг азоби енгиллатилмайди», деган олимларнинг сўзини келтириб, сўнг уни таҳлил қилиб чиқамиз.\n* Бу ривоят кофир киши қилган солиҳ амали учун ажр олишини ифодалайди. Бу эса Аллоҳнинг Фурқон сурасиннг 23 оятида айтган сўзига хилоф. Аллоҳ кофирларнинг қилган амаллари ҳақида: «(Зотан) Биз улар қилган ҳар бир амалга келиб, уни сочилган тўзон (каби фойдасиз) қилиб қўйгандирмиз», деб марҳамат қилган.\nУларнинг бу сўзларининг таҳлили:\n*Абу Лаҳабнинг азоби енгиллатилиши Абу Лаҳабнинг қилган иши учун эмас, балки Расулуллоҳ соллаллоҳу алайҳи васалламнинг ҳурматларидан бўлади. Чунки саҳиҳ ҳадисда Пайғамбаримиз соллаллоҳу алайҳи васалламнинг амакилари Абу Толибнинг азоби енгиллатилгани айтиб ўтилган. Набий соллаллоҳу алайҳи васаллам: «Амакимни дўзахда олов гирдобида топдим ва у кишини зоҳзоҳ(яьни саёзроқ жойи)га олиб чиқдим», деб айтганлар. Демак, Абу Толибда бўлганидек Абу Лаҳабдаги азобнинг енгиллатилиши Пайғамбаримиз соллаллоҳу алайҳи васалламнинг ҳурматларидан бўлади;\n*Агар мана шу тушунчани англаб олсак, бу ҳадис Қурьон оятига зид бўлмайди. Чунки бу ривоятдаги азобнинг енгиллатилиши кофир бўлган Абу Лаҳабнинг қилган амали учун бўлмаяпти. Бундан ташқари, Абу Лаҳаб бутунлай азобдан қутулмаяпти, балки қисман азоби енгиллатиляпти;\n*Гарчи ҳадис мурсал бўлса-да, Имом Бухорий раҳматуллоҳи алайҳнинг бу ҳадисни ўзларининг «Саҳиҳ» китобларида келтиришлариининг ўзи, бу ҳадисни ҳужжат сифатида далил қилиб келтиришга кифоя қилади;\n*Бу ривоят Аббос розияллоҳу анҳунинг тушлари бўлиб, бу тушни мусулмон бўлишдан олдин кўрганлар, мусулмон бўлмаганнинг туши эса ҳужжат бўлмайди, деган сўзларига келадиган бўлсак, ҳар бир аҳли илм шуни билиши лозимки, агар тушда кўрилган нарса шарьий ҳукмга таъаллуқли бўлса, тушни ҳужжат сифатида келтириб бўлмайди, аммо, тушда кўрилган нарса фазоилул аъмолга мансуб бўлса, уни ривоят қилиш ва далил сифатида келтириш мумкин;\n*Пайғамбаримиз соллаллоҳу алайҳи васаллам ҳақларида у киши келмасларидан олдин тушида кўриб башорат берган коҳинларнинг тушларини буюк муҳадис уламолар ўз китобларида ривоят қилишган. Агар бу нарса жоиз бўлмаганида эди, динда уларнинг сўзларига суянадиган етук олимлар ўз китобларида буни ривоят қилишмаган бўлишарди.\nЗул-қаъда ойининг 5-куни\nАввалги мақолаОрамиздан кўтарилган суннат ва тобора асл мазмунини йўқотиб бораётган тушунча\nКейинги мақола ҲИРО FОРИДА


ЖСТ бепуштликнинг ногиронликка тенглаштирилиши ҳақидаги хабарни инкор этди\n13:31 / 02.11.2016\nОАВнинг Жаҳон соғлиқни сақлаш ташкилоти (ЖСТ) бепуштликни ногиронликка тенглаштиргани ҳақидаги хабари инкор этилди. Сешанба куни хориж ОАВда тарқалган хабарга кўра, бу касаллик таърифи ўзгаришсиз қолмоқда.\n"ОАВнинг ЖСТ бепуштликни ногиронлик сифатида қайд этгани ҳақидаги хабарлари тарқалганлиги муносабати билан бу хато хабар эканлигини маълум қилмоқчимиз, - дея таъкидланади ташкилотда. - ЖСТ Халқаро касалликлар танифидаги (ICD 10) бепуштликнинг таърифини ўзгартирган эмас".\nНотўғри хабар манбаи сифатида Британия ОАВ кўрсатилмоқда.\nТашкилотдан маълум қилишларича, ёрдамчи репродуктив технологиялар мониторинги бўйича Халқаро қўмита луғати устида олиб борилган ишлар доирасида англашмовчилик юзага келган бўлиши мумкин. Ташкилотда ICMART ЖСТ ходимлари билан маслаҳатлашиб турса-да, бу луғат унинг нашри эмаслиги таъкидланди.\nбепуштлик ЖСТ ногиронлик таъриф хато хабар\nГермания: Евроиттифоқ Трамп устидан ЖСТга шикоят билан чиқиши керак\nПарацетамолнинг бош хавфи маълум қилинди\nАҚШ Ўзбекистонга ЖСТга аъзо бўлишда ёрдам беради


Posted on November 30, 2011 by Jahongir Muhammad\nЖАВОБ: Аввало шуни айтишим керакки, “Қувғин”да бадиий романчиликдаги ижобий ва салбий қаҳрамон деган эски усул асосида йўлга чиқилган. Бундан 17 йил олдин бугунги қарашларимда бўлганимда бошқача йўл тутган бўлардим.\nИслом Каримов тарихда мавжуд шахс, ҳаётда бўлгани каби романда ҳам у салбий қаҳрамон, Миртемир эса тарихда бор бўлган шахсларнинг умумлаштирилган ва давр учун типик бўлган образидир.\nАгар Миртемир образи тўлалигича менинг ҳаётимдан олинганда уни Миретмир эмас, балки “Мен” деб атаган бўлардим. (Зотан, “ИАК”да асосан ўзимнинг ҳаётим билан боғлиқ воқеаларга ўрин берилган.) “Қувғин” ва “Ассасин” романларидаги Миртемир 1990 йилларда демократия, халқ озодлиги учун курашган саноқли депутatларнинг умумлашган образидир. Аммо бу образнинг яратилишида менинг шахсий ҳаётим кўпроқ ўрин эгаллаганини инкор этмайман.\nКитобни охирги маротаба кўздан кечирганимда, унинг ёзилганига 17 йил ва воқеалар кечган жараёнга эса 20 йил тўлганди. Ўша даврда ўзимдаги, сафдошларимдаги жасорат нақадар кучли бўлганига бугун ўзим ҳам ҳайрон қоламан. Бугунги авлодга кимдир ҳар куни мажлисларда золим президент билан очиқ тортишганини айтсангиз ё ишонмайди ёки “қулоққа лағмон осаяпти” деб устингиздан кулади. Лекин бундан 20 йил олдинги даврда бу бўлган воқеа эди. Ўшанда ҳам буни ҳамма қила олган эмас. Бу саноқли депутатларгагина хос бўлган фазилат ўлароқ тарихда қолди.\nДемак, Миртемир Каримов деган золимга қарши чиққан саноқли шахсларнинг умумлашма характеридан ташкил топган ижобий қаҳрамондир. Албатта менинг ҳам, сафдошларимнинг ҳам камчиликларимиз бўлган ва шунинг учун ҳам золим режим биздан устун келган. Биз чин юракдан ватанни севганмиз, халққа хизмат қилмоқчи бўлганмиз, аммо озчилик, сарой ўйинларини тушунмаганмиз, асосан юрагимизга қулоқ солганмиз, атрофимиздаги ўйинчиларни самимий инсонлар деб ўйлаб уларнинг гапларига алданганмиз ва ҳоказо.\nКитоб ёзилганда мен уни кинофилм яратиш мақсадини кўзлаб қаламга олган эдим. Лекин давр ва шароитлар бунга йўл бермади. Аммо келажакда менинг бу орзуим амалга ошади деган ишончим бор.\nСАВОЛ:Нима бўлганда ҳам “Қувғин” Каримов ҳукмдорлиги пайтида унинг қилмишларини очиб ташлаган илк асардир. Шундан кейин ҳам шу мавзуда кўп нарсалар ёзилди. Шу ёзилган нарсалар сизга китобни қайта ёзиш керак деган фикрни бермадими?(Аҳмад Собиров).\nЖАВОБ: Йўқ. Айтганингиздек, кейинги йилларда кўп ёзилди ва ҳали яна кўп ва хўп ёзилади. Лекин шу нарса диққатга сазоворки, бугунга қадар ёзилаётганларда “Қувғин”, “Ассассин” тарихий ва “ИАК” автобиографик романларининг таъсирини аниқ кўриб турибман. “Қувғин”нинг баъзи нуқталарида воқеликни кенгроқ очиш учун тўқимага ҳам ўрин берилган. Кейинги йилларда ёзилаётган асарлар ёки мақолаларда ана шу тўқималарни бўлган воқеа ёки одамлар ўзларининг кўрган кечирганлари каби талқин этишларини кўрдим. Бир томондан, тўқималарга ўрин бермаслигим керак эдими, деб ўйласам, иккинчи томондан, шу тўқималар ҳаётий экан, балки бошқалар ростдан ҳам шундай тўқимадаги каби жараённинг гувоҳи бўлган бўлишлари мумкин, дея қувонаман ҳам.\nҚолаверса, асл тарих баъзан четда қолиб, жуда кўп тарихий романлардаги воқеаларни биз чин тарих деб юрамиз. Бу бир неча юз йиллардир давом этаётган ҳол. Худди мана шунинг учун ҳам “Қувғин”да “Ассассин”га нисбатан тўқимага жуда оз ўрин берилган.\nАлбатта, вақт китобни қайта ёзиш учун туртки бўлмади, балки китобга кирган ҳақиқий шахсларнинг аниқ исмларини очиқ айтиш керак ,деган хулосага олиб келди ва бу охирги нашрида амалга ошди.\nСАВОЛ: Нега “Қувғин”ни тарихий роман деб атагансиз?(Эркин Толипов).\nЖАВОБ: Аслида “роман” сўзининг адабиётга кириб келиши “тарихни халқ тилида ифодалаб бериш” англами билан боғлиқ. Лекин кейинчалик бу англам романтик, севги-муҳаббат устун бўлган асарлар ва тарихий-воқеликка таянган икки йўналишга айрилди. Тарихий романлар туфайли биз бугун дунёда ё салбий ёки ижобий из қолдирган сон-саноқсиз саркардалар, сиёсий лидерлар ва донғи чиққан шахслар, урушлар силсиласи ҳақида тасаввурга эгамиз. Бадиий романда деярли ҳамма нарса тўқима атрофига қурилади. Ҳатто воқелик ҳам тўқима учун хизмат қилади. Тарихий романчиликда эса акси -бадиийлик ёки тўқима воқеликни англатиш учун ишлайди.\nШу нуқтаи назардан келиб чиқиладиган бўлса, “Қувғин” романи воқеликнинг, мавжуд тарихнинг инъикоси.\n29 нобярю 2011 йил\n« Гапнинг индаллоси Нуқтаи назар »


Каттақўрғон шаҳридаги хонадонлардан бирида 8 октябр куни газ портлаб, икки киши жабрланди. Бу маҳалладаги биринчи портлаш эмас. Ушбу ҳудудда истиқомат қилаётган аҳоли бир йилдан буён масъул идораларга муаммо ҳақида бонг уриб келишган. Мутасаддилар эса мурожаатларга эътибор қаратмаган.\n09:35 / 22.11.2021\nТошкент шаҳрининг 4та туманида газ таъминоти вақтинча тўхтатилади


Наманган вилояти “Қишлоқичимликсув” масъулияти чекланган жамияти қозоғистонлик ҳамкасбларининг илғор тажрибалари билан яқиндан ташишиш мақсадида яқинда Чимкент вилоятида бўлишди.\nЧимкент корхонаси бош муҳандиси Рахимдан Шамсутдинов меҳмонларга аҳолига кўрсатилаётган хизматлар, ичимлик сувларини зарарсизлантириш, сув иншоотларидаги қудуқлар, муқобил электр энергияси ишлаб чиқариш борасидаги ишлар билан таништирди. Жамият ишчи-ходимларига яратилган қулай меҳнат шароити, уларни мунтазам равишда касб малакасини ошириш йўлидаги чора-тадбирлар, кутубхона ҳамда сиҳатгоҳлар фаолияти меҳмонларда чуқур таассурот қолдирди.\n“ - Ташрифдан кўзланган асосий мақсад ичимлик суви таъминотидаги янгиликлар, соҳада амалга оширилаётган ишлар, энг муҳими кўшни мамлакатда давлат-хусусий шериклик асосида олиб борилаётган чора-тадбирлар билан танишишдан иборат эди”, - дейди Наманган вилояти “Қишлоқичимликсув” жамияти директори Салимжон Туламов. “- Албатта, ўрганилган илғор тажрибаларни корхонамиз фаолиятига қўллаш сув таъминотида хизматни янада яхшилаш имконини беради.”\nҚайд этиш жоиз, сафар якунида ўзаро ҳамкорликни янада мустаҳкамлаш, мунтазам равишда иш жараёнларини ўрганиб бориш, илғор тажрибаларни амалиётга тадбиқ этиш бўйича келишувга эришилди.\nЁш агроном Шерзод Тошпўлатов томонидан картошка уруғини аэропоника усулида етиштириш тажрибаси Президентимизда катта таассурот қолдирди. Бу услуб орқали олти баробар кўп ҳосил олиш мумкинлиги диққатга сазовордир.\nҳамкасблари қозоғистонлик ўрганишди тажрибасини сувсозлар Наманганлик


ПУЧ ТАШВИҚОТЛАРНИНГ ЗАРАРЛИ ОҚИБАТЛАРИ — Zamaxshariy.uz\nПУЧ ТАШВИҚОТЛАРНИНГ ЗАРАРЛИ ОҚИБАТЛАРИ\nМовароуннаҳр диёрига Ислом дини кириб келган даврдан буён аждодларимиз, ота-боболаримиз мужтаҳид уламоларимиз томонидан Қуръони карим ва Суннати-набавиядан ижтиҳод қилиб олинган, халқ оммаси учун осонлаштириб қўйилган энг мўътадил ҳанафий мазҳаби таълимотларига мувофиқ эътиқод ва ибодат қилиб келганлар. Ҳозирга қадар ҳам шариъй ҳукмларни ҳал қилишда ва барча фиқҳий масъалалар ва муаммоларни ечишда мазкур мўътабар мазҳаб таълимотлари асосида амал қилиб келмоқдалар.\nМустақилликдан олдин динни ўрганиш ва унга ошкора амал қилиш мутлақо тақиқланган тузимда яшаган ёшлар яширин суратда диний таълим олишга киришдилар. Хориждан келтирилган ҳар хил диний адабиётлар орқали ғаразли ғоялар, ташвиқотлар ва тарғиботлар ёшларни чалғитиб, аста-секин онгини заҳарлаб, ўз домига торта бошлади ҳамда асрлар оша шаклланган диний-ижтимоий муҳитга раҳна солди. Мусулмонлар орасида турли хил ихтилофлар, тортишувлар, келишмовчилик ва низолар келтириб чиқарди. Уларнинг бошларига ҳар-хил жабру-жафолар ҳамда кулфату мусибатлар келтирди. Ўзининг зарарли ғояларини баландпарвоз ва жарангли шиорлар билан ниқоблаган ана шу хатарли оқимлардан бири «Ваҳобийлар»-дир. Уларнинг дастлабки қадамлари диёримизга 1980 йилларда етиб келди. Ўша даврдаги пинҳоний ҳужралар, кўр-кўрона динни таълим олиш ва талқин қилиш, чет эллардан келган “жаноблар”нинг пуч ва ёлғон ваъдалари оқибатида илдиз ота бошлади.\nҲозирги кунларда Ваҳҳобийлар номи ҳар бир жойда халқ назаридан қолгани, нафрат билан тилга олинаётгани учун баъзи минтақаларда ўзларини «Салафийлар» ёки «Аҳли ҳадис» деб атамоқдалар. Макру-ҳийла билан зоҳирларини яширсаларда, уларнинг ботинлари – ички қиёфалари, ғаразли мақсадлари бутун оламга маълумдир. Улар тўрт буюк мазҳаб соҳибларини (Ҳанафий, Шофеъий, Моликий, Ҳанбалий) ва тариқат машойихларининг тўртала силсиласини, авлиёларнинг кароматларини ҳам инкор қиладилар. Ўтганлар (марҳумлар) арвоҳларига бағишланган савоблар етишини, Расулуллоҳ (с.а.в.) қабрларини ҳамда авлиёларнинг қабрлари зиёратини ҳам мутлақо мумкин эмас деб даъво қиладилар. Пайғамбарларни васила қилишни ман этадилар. Қуръон фақат тириклар учун, ўлганларга нафи йўқ дейишади. Энг хатарлиси Аллоҳ таъолони жиҳат ва макондан муназзаҳ (пок, ҳоли) деб эътиқод қилишни бидъат ва гумроҳлик дейишади.\nУларнинг Аҳли суннат вал жамоага хилоф бўлган бузуқ ақидалари уламолар томонидан танқид қилиниб, бир неча бор раддиялар берилган. Нотўғри ва ноҳақ фикрларига қарши эътирозлар билдирилган. Улар кенг жамоатчилик нафратига учраганлар. Бизнинг диёримизда ҳам адашган фирқалар ва оқимларнинг ноҳақ ва нотўғри даъволарига алданган баъзи ёшлар асл ҳақиқатни тушуниб етиб, эндиликда исломни сиёсий ғаразлардан ҳоли, соф ва пок ҳолатда ўрганиб, амал қилиб келмоқдалар. Залолату-жаҳолат, бидъату-хурофотдан, ихтилофлар ва низолардан сақланишнинг ягона йўли Ҳанафий мазҳабини маҳкам тутиб, ҳар хил норасмий диний оқимлар, бетайин гуруҳлар ва диний экстремистик кайфиятдаги фирқалар таъсиридан эҳтиёт бўлиб, Аҳли суннат вал жамоа йўлида мустаҳкам турмоқликдадур. Аллоҳу таоло барчамизни тўғри ва ҳақ йўлдан адаштирмасин, Омин!\nNext Post:ШАФҚАТСИЗЛИК МЎМИНЛИКДАН ЭМАС


Шавкат Мирзиёев Инвестициялар ва ташқи савдо вазирлигига Европа Иттифоқи бозорлари учун “GSP+” мақомини олиш вазифасини юклади — Review.uz\nШавкат Мирзиёев Инвестициялар ва ташқи савдо вазирлигига Европа Иттифоқи бозорлари учун “GSP+” мақомини олиш вазифасини юклади\nЎзбекистон Республикаси Президенти Шавкат Мирзиёев 23 апрель куни тўқимачилик саноати барқарорлигини таъминлаш, пандемиянинг соҳага таъсирини юмшатиш масалалари бўйича йиғилиш ўтказди.\nМамлакатимиз тўқимачилик саноатида 2 мингдан зиёд корхона фаолият юритмоқда, уларда 365 минг нафар аҳоли ишлайди. Соҳанинг экспорт салоҳияти сўнгги 3 йилда 2 баравар ошди. Ўтган йили бу борадаги кўрсаткич 1,6 миллиард долларни ташкил этди.\nЛекин булар ҳам ҳали етарли эмас. Соҳада резерв ва имкониятлар етарли. Хусусан, юртимизда етиштирилган пахтани тўлиқ қайта ишлаб, экспортни 15 миллиард долларга етказиш ва 3 миллиондан ортиқ аҳолини иш билан таъминлаш имконияти мавжуд.\nЙиғилишда пандемия даврида тармоқни барқарор ишлатиш учун корхоналарни айланма маблағ билан таъминлаш масаласи кўриб чиқилди.\nЖорий йил 1 апрелга қадар сотилган пахта толасининг якуний тўлов муддатини 90 кундан 150 кунга узайтиришга кўрсатма берилди.\nМолия вазирлигига корхоналарнинг айланма маблағини ўзида сақлаб қолиш учун экспорт божхонада расмийлаштирилган заҳоти қўшилган қиймат солиғини қайтариб бериш механизмини жорий қилиш топшириғи берилди.\nКелгуси 5 йилда тайёр маҳсулот ишлаб чиқаришни 4-5 бараварга кўпайтириш, таннархни рақобатчиларга нисбатан арзонлаштириб, ташқи бозорларни эгаллаш бўйича топшириқлар берилди. Бунинг учун маҳсулотлар ассортиментини кенгайтириб, сифатини кескин ошириш зарурлиги алоҳида таъкидланди.\nХусусан, хорижий компаниялар билан биргаликда йирик экспорт корхоналари ташкил этиб, таниқли брендлар асосида бозорбоп маҳсулотлар ишлаб чиқариш юзасидан кўрсатма берилди.\nШу мақсадда Наманган, Самарқанд ва Тошкент вилоятларида тайёр маҳсулот экспорт қилувчи янги корхоналар учун технопарк ташкил этилади. Ушбу лойиҳаларни молиялаштириш учун Тикланиш ва тараққиёт жамғармаси томонидан кредит линияси доирасида 300 миллион доллар маблағ ажратилади.\nЙиғилишда хомашё етиштириш ва ишлаб чиқариш занжирида таннархни камайтириш масаласига ҳам тўхталиб ўтилди.\nМамлакатимизда йиллар давомида пахта толасининг ўзи экспорт қилингани учун унинг нархи Ливерпуль котировкасига боғланган эди. Аслида пахта толаси Нью-Йорк биржасида сотилади ва унинг нархи Ливерпулникидан 10 фоизга арзон юради.\nБу тўқимачилик маҳсулотлари қиймати ошишига таъсир қилаётгани қайд этилиб, мутасаддиларга пахта толаси нархини халқаро биржа котировкасига ўтказиш юзасидан топшириқ берилди.\nЙиғилишда тўқимачилик корхоналарининг ташқи бозорларга чиқиши учун қулай шароит яратиш масалаларига ҳам эътибор қаратилди.\nБу соҳадаги тайёр маҳсулотларимиз экспорти асосан минтақа бозорига боғланиб қолган. Экспортёрлар Европага кириши учун 15 фоиз бож тўлаш ва 4 баравар кўп транспорт харажати қилишга мажбур бўлмоқда.\nИнвестициялар ва ташқи савдо вазирлиги ҳамда “Ўзтўқимачиликсаноат” уюшмасига Европа Иттифоқи бозорлари учун “GSP+” мақомини олиш вазифаси қўйилди. Шунингдек, Халқаро молия корпорацияси кўмагида маҳсулотларни “BSI” стандартлари асосида сертификатлаш ишларини жадаллаштириш кераклиги таъкидланди. Экспортёрлар харажатларини субсидия қилишни янада кенгайтириш бўйича кўрсатмалар берилди.\nЙиғилишда кўрилган масалалар юзасидан мутасаддилар ахборот берди.


Кокорин ва Мамаев Россия маҳбуслар терма жамоасида ўйнаши мумкин\nOct. 30, 2018, 8:25 a.m. 2955\n8 декабрга қадар ҳибсга ҳукм қилинган «Зенит» ҳужумчиси Александр Кокорин ва «Краснодар» яримҳимоячиси Павел Мамаев Россия маҳбуслар терма жамоасида тўп суриши мумкин. Бу ҳақда Москва Жамоатчилик кузатуви комиссияси масъул котиби Иван Мельников маълум қилган.\n«Футболчилар маҳбуслардан тузилган Россия терма жамоасида ўйнашлари мумкин. Жазони ижро этиш федерал хизмати бошқармаси (УФСИН) доимий равишда ҳибсхоналар ва изоляторлар ўртасида ўйинлар ўтказиб туради. Бундай шахслар иштирокидаги баҳслар аниқ аншлагни келтириб чиқаради», - деб айтиб ўтган Мельников.\nЭслатиб ўтамиз, ижтимоий кузатувчи аввалроқ Кокорин ва Мамаевнинг ҳибсдаги шароити ҳақида маълум қилганди.\n«Изоляторда уларга алоҳида шароит яратиб берилмайди. Улар ҳар доим кузатув остида бўлишади. Телевизор ва музлатгич кўплаб камераларда аввалдан бор, бу янгилик эмас. Аммо, уларга шароити зўр бўлган алоҳида вип-камера ташкил қилинмайди.\nИзолятордаги шароит қамоқхонаникидан оғирроқ. Унда қаттиқ режим ҳукм суради. Шунинг учун ҳам, изоляторда ўтказилган ҳар бир кун қамоқхонадаги 1,5 кунга тенглаштирилади.\nИзоляторда ҳаракат чекланган, қамоқхонада фуқаролар меҳнат қилиши мумкин. Изоляторда куни билан тўрт девор ичида ўтиришади, фақат сайр учун 1 соат ажратилади холос», - деган эди Иван Мельников.\n17 Ноябрь 4169\n14 Ноябрь 29242\n19 Ноябрь 20639\n15 Ноябрь 17692\n18 Ноябрь 16943\n15 Ноябрь 15648


Путин: Россия Туркия билан муносабатларни қайта тиклашни хоҳлайди\n11:08 / 28.05.2016\nРоссия президенти Владимир Путиннинг баёнот беришича, Россия Су-24 самолёти билан юз берган фожиали ҳодисага қарамай, Туркия билан муносабатларни тиклашни хоҳлайди, деб хабар қилмоқда РИА «Новости» агентлиги.\nПутиннинг қайд этишича, Россия Сурияда армия эмас, балки террористик тузилмаларга қарши курашмоқда.\n«Шу боисдан ҳам, турк қирувчиси бизнинг бомбардимончи самолётимизга ҳужум қилишини хаёлимизга ҳам келтирмаганмиз. Биз Туркия ёхуд Туркия ҳарбий кучлари билан урушмоқчи эмасдик. Акс ҳолда, биз бошқа воситалар билан, бошқача урушардик. Ўйлайманки, бунгача бормайди», — деган президент Путин.\nУнинг сўзларига кўра, Россия Туркиянинг узр сўрагани ва товон тўлаши ҳақидаги баёнотини эшитгани йўқ.\n«Биз муносабатларни тиклаш хоҳиши хусусида кўп эшитаяпмиз. Биз ҳам буни хоҳлаймиз. Аммо уни биз бузганимиз йўқ. Нима учун бундай қилинди, ҳозиргача ўйимни охирига етолмайман», — деб қўшимча қилган Россия раҳбари.\nПрезидент, шунингдек, расмий Анқара муносабатларни тиклаш тўғрисида гапирар экан, амалий чора кўрмаётгани хусусида фикр билдирган.


Теҳрон Лондонни қароқчиликда айбламоқда (Видео) - Darakchi\nТеҳрон Лондонни қароқчиликда айбламоқда (Видео)\nДУНЁ 18.07.2019, 12:03\nТеҳрон Лондонни қароқчиликда айбламоқда. Бунга сабаб эса Гибралтарда Эрон танкерининг қўлга олингани сабаб бўлмоқда. Бу ҳақда Euronews.com нашри хабар берди.\nЭроннинг олий раҳнамоси Али Ҳумайнийнинг таъкидлашича “Буюк Британия Эрон кемаларини ўғирламоқда ва бу ишни қонуний жиҳатдан оқлашга уринмоқда”.\nЭслатиб ўтамиз, 4 июль куни Эроннинг Grace 1 номли танкери АҚШ сўрови билан Эрон нефти санкцияларини четлаб ўтган ҳолда Сурияга етказиб бераётганликда гумон қилиниб, қўлга олинган эди.\nУшбу операцияда Британия денгиз кучлари ҳарбийлари иштирок этган. “Барчаси оддий ва аниқ , бу қароқчилик. Албатта, Эрон Ислом Республикаси бу каби ҳаракатларни жавобсиз қолдирмайди. Биз керакли вақтда ва тегишли жойда жавоб қайтармиз”,- деб айтиб ўтди Али Ҳумайний. Эрон ташқи ишлар вазирлиги мазкур ҳолат юзасидан Буюк Британиянинг Теҳрондаги элчисига норозилик билдирган.\nКоронавирусга қарши вакцина биринчи бўлиб АҚШда яратиладими ёки Хитойда?


ИнтерФУТБОЛ :: Мутахассис ва фахрийлар футболимизнинг ёрқин даври ҳақида...\nМутахассис ва фахрийлар футболимизнинг ёрқин даври ҳақида...\nSports.ru сайтининг «Узбекская кухня» блогида муайян ўйинчи ёки футболимиздаги ёрқин лаҳзалар ҳақида турли сўровлар ўтказиш анъана тусини олган.\nБу сафар футболга алоқадор шахслар миллий жамоамизнинг қайси ўйини умрбод ёдда қолиши мумкинлиги ҳақида фикр билдиришди.\nМаъмур Мамадалиев («Локомотив» ФК мухлислар ва ОАВ билан ишлаш хизмати раҳбари): - Шу пайтгача кўплаб муҳим, чиройли ўйинлар гувоҳига айландим, улар хотирамга муҳрланган. Шулар орасида Осиё чемпионати (U-23)даги ғалаба, Осиё кубоги-2011даги иштирок ҳам бор.\nАйниқса, Қатардаги мусобақанинг Ўзбекистон иштирокидаги дастлабки ўйинида эртакнамо муҳит ҳукм сурганди. Ғаройиб очилиш учрашуви, Одил Аҳмедовнинг суперголи, Абрамовнинг кўз ёшлари. Вадим Карленович қўл остидаги жамоа ҳамжиҳатликда тўп сурганди. Айнан ўшанда биз ҳамон яхши кўрадиган бетакрор терма шаклланганди.\nБахтиёр Раҳимов («Узбекская кухня» блоги муаллифи)\nЯпония - Ўзбекистон - 0:1! Миллий жамоамизнинг номдор рақиби устидан қозонган илк ғалабаси. Боз устига, бу ютуқ сафарда, иккинчи таркиб билан, намунали ҳужум самараси ўлароқ қўлга киритилганди.\nАфсуски, ўша ғалаба голи муаллифи - Александр Шадрин ҳозир орамизда эмас, бироқ унинг хотираси ўзбек футболи мухлислари ёдида умрбод сақланиб қолади. Японияда эришилган ғалабадан сўнг термамиз 1-ўрин билан кейинги босқичга чиққанди.\nЎшанда жамоамиз нафақат натижага эришган, балки кучли рақибдан устунликка эришиш мумкинлигини кўрсатганди. Бу ҳақиқатан ажо-йиб футбол эди, ҳозирги термамиздан ҳам шундай ўйин кутиб қоламиз.\nБобур Акмалов (спорт журналисти)\nҲаётим давомида миллий жамоамизнинг кўплаб ютуқ ва мағлубиятларига гувоҳ бўлдим. Улар орасида Осиё ўйинлари-1994даги зафар ёки Ливандаги ўта бўш ўйин ҳам бор. Термамизни шу пайтгача кўплаб хорижлик мураббийлар бошқаришди: Непомняший, Сальков, Геде, Да Сильва, Хоугтон.\nАммо энг ёрқин дамлар Осиё кубоги-2011 пайтига тўғри келган. Ўзбекистон миллий жамоаси Вадим Абрамов бошчилигида ўйин сифати бўйича катта ютуққа эришганди. Ўйлашимча, ҳозирга қадар Абрамов пайтидагидан кучлироқ терма бўлмаган. Ўшанда жамоамиз кўп жиҳатларда бошқалардан ажралиб турганди.\nҚосимов, Лебедев, Ширшов, Шацких сингари етакчиларимизнинг меҳнатларини камситмаган ҳолда айтаман - 2011 йилги жамоа энг ёрқин ўйин намойиш этган. Биласизми, кўпинча рационал, эҳтиёткор футбол кўрсатадиган жамоалар кўпроқ ютуққа эришади. Аммо мен ҳужумкор ўйинни маъқул кўраман ва бизга 4-ўринни туҳфа этган Қатардаги мусобақани танлайман.\nАлександр Хорин (футбол статистикачиси): - 1994 йилги Осиё ўйинлари ярим финалидаги Жанубий Кореяга қарши кечган баҳс кўпроқ ёдимда қолган. Ўйин жуда қийин ўтганди. Ёдингизда бўлса, ўшанда рақибларимизга Анатолий Бишовец мураббийлик қилганди. Мазкур учрашувгача ушбу терма барча рақибларини енгаётганди, бу сафар эса эплолмади...\nҲаммасини Азамат Абдураимовнинг ягона голи ҳал қилди. Ўша вазият кўпчилик учун мантиқан нотўғридек туюлиши мумкин - зарба кучли эмасди, бироқ тўп кутилмаганда сакради ва кореяликлар дарвозабони уни тўсолмади. Ҳамма гап шундаки, бизнинг посбон Юрий Шейкин учун бундай зарбалар ҳеч нарса эмасди...\nЎшанда сўнгги дақиқалар йигитларимизнинг маҳоратини кўрсатиб берганди. Гарчи термамиз астойдил ҳимоялансада, ҳар бир қарши ҳужум хавфли эканлигини Бишовец ҳам тушуниб турарди. Енгиллик ва маҳорат ҳиссиёти финалда ҳам қўл келиб, Хитой термасига қарши баҳсда миллий жамоамиз хотиржам тарзда ғалаба қозонди - 4:2.\nЕвдоким Раимов («Узбекская кухня» лойиҳаси асосчиси): - Кимларгадир ғалати туюлса ҳам айтаман, термамиз ҳамиша сифатли ва кучли футбол намойиш этган. Гарчи 90-йиллардаги ўйинларни кўрмаган бўлсамда, 2000 йилдан кейинги учрашувлар хотирамга муҳрланган.\n2004 йилги Осиё кубогида Қосимовнинг қаҳрамонлик кўрсатиб, жамоани чорак финалга тортгани, Леонид Кошелевнинг ўйиндан кейинги пенальтилар сериясида адашгани, тоғамнинг мағлубиятдан сўнг йиғлаганини яхши эслайман.\nШунингдек, бошқа ҳамкасбларим тилга Вадим Абрамов бош мураббийлигидаги даврни унутиб бўлмайди, Улуғбек Бақоевнинг иорданияликлар дарвозасига урган иккита голини ҳам. Қолаверса, ўз уйимизда Қувайт термасига 1:2 ҳисобида ютқаза туриб, якунда иродали ғалабани нишонлаганимиз ҳам ёдимда.\nБу муваффақиятлар самараси ўлароқ, бизни қитъада ҳурмат қилишади. Аммо ўзбек футболи мухлислари ўз суюклиларининг жаҳон чемпионатидаги ўйинини кўришга муносиб. Қанчалик талабчан бўлмасин, бизнинг ишқибозлар қувончли дамларни ҳам эсдан чиқаришмайди. Ахир ёрқин лаҳзалар барибир, кўп кузатилган. Шунчаки, нохуш дамлар узоқроқ муддат хотирада сақланиб қолади.


Энергетика соҳасига йўналтирилган давлат ташқи қарзининг 28 фоизи ёки 5,1 млрд.доллар маблағлар қани? Уларни қандай сарфлашмоқда? – Fikrat.uz\nҲамма қилинаётган ислоҳотларни …… тиқдингиз! — депутат Дониёр Ғаниев\n«Бугун Ўзбекистон бўйлаб энергия инқирози кечмоқда. Айнан ўта оғир кечган 2020 йилдан сўнг, ҳар йилгиданда совуқ келган қиш мавсумида энергия инқирози барчани қийнамоқда! Бу ҳолат нафақат аҳоли орасида кескин норозилик, ижтимоий инқирозни келтириб чиқармоқда, балки иқтисодий фаолликни сусайтирмоқда ҳамда мамлакат иқтисодиётига салбий таъсир ўтказмоқда. Энг ачинарлиси, энергетика соҳасидаги муаммолар охирги йилларда олиб борилган барча ижобий ўзгаришларни “ювиб юборябди”.\nЭнди ўйлаб кўринг, совуқ қиш, катта оила, на газ, на электр бор! Оиланинг кекса инсонлари ёки чақалоқлар совуқдан қалтираб ўтирса, оиланинг ёшлари ҳар қанча уринмасин уйини иситишга, уларни фаровон ҳаётини таъминлашга имконияти бўлмаса, бундай одамларга ислоҳотларнинг нима кераги бор? Бу одамлар учун ҳар қандай ислоҳотлар, ҳар қандай қонунлар, қўпол қилиб айтганда, “1 тийин”!!! УЛАР СОВУҚДАН ҚИЙНАЛИШМОҚДА. Бундай ҳолатда уларга фақат бир нарса керак, ЭНЕРГИЯ ТАЪМИНОТИ!\nМисол учун умумий қиймати 1.2млрд. доллар бўлган Намангандаги Тўрақўрғон ИЭС ишга туширилса, водийда электр таъминотида муаммо қолмайди, деб ҳаммани ишонтиришганди. Лекин Тўрақўрғон ИЭСи ўтган йили ишга тушган бўлса-да, водийда электр таъминотида ижобий ўзгариш бўлмади-ку?!\nТўғри, мен бу соҳанинг мутахассиси эмасман, эҳтимол, тушунмасман. Лекин наҳот охирги 4 йил давомида соҳада сезиларли ижобий ўзгариш қилиб бўлмаса? Аҳолининг талаби кундан-кунга ўсиб бормоқда, нима учун йил давомида шунга қараб ҳаракат қилмаймиз? Электрон ҳукумат, онлайн хизматлар, рақамли иқтисодиёт деймиз, лекин энергия бўлмаса булардан нима наф? Қайси ислоҳот эффект беради бу ҳолатда? Бундай ҳолат олдимиздаги сайлов йилида рўй беришини қандай тушуниш мумкин? Ёки бу давлат раҳбарининг олиб бораётган сиёсатига қарши атай уюштирилаётган “саботаж”ми?\nСаволлар кўп жавоб эса кўпдан бери йўқ … Саволларга жавоб бера олмаётган раҳбарлар эса, доимгидек жим…\nИзоҳ қолдиринг Энергетика соҳасига йўналтирилган давлат ташқи қарзининг 28 фоизи ёки 5,1 млрд.доллар маблағлар қани? Уларни қандай сарфлашмоқда?қилинаётган ислоҳотларни\n18:52 / 01.07.2020 04.08.2020 39864 0\n19:48 / 12.11.2020 12.11.2020 4721 0\n17:31 / 01.07.2020 01.08.2020 33553 0\n23:18 / 09.12.2020 09.12.2020 9024 0\n12:52 / 06.09.2020 07.09.2020 21102 0\n13:00 / 09.05.2020 14.09.2020 51459 0


Аҳолининг Миллий Таркиби ҳақида — У ким, бу нима — QOMUS.INFO\nQOMUS.INFO > А ҳарфи > АҲОЛИНИНГ МИЛЛИЙ ТАРКИБИ\nАҲОЛИНИНГ МИЛЛИЙ ТАРКИБИ\nАҲОЛИНИНГ МИЛЛИЙ ТАРКИБИ — муайян ҳудуд ёки мамлакатда яшовчи аҳолининг миллатлар бўйича таркиби. Аҳолининг миллий таркиби ҳақидаги маълумотлар аҳоли рўйхати ўтказиш ва статистик рўйхат олиб бориш йўли билан аниқпанади. Этник статистика ривожланмаган давлатлар, регионларда эса аҳолининг тил бирлигига, динига қараб миллатларга, этник гуруҳларга ажратилади.\nДунё аҳолисининг миллий таркибини аниқ билиш жуда мушкул, чунки дунёнинг кўп қисмларида ассимиляция (қоришиш) ва консолидация (миллий жипслашиш) жараёнлари кенг тарқалган. Айрим мамлакатларда ўтказилган рўйхатларда миллий таркиби нисбатан тўла ёритилади. Баъзи ҳолларда эса миллатлар ҳақида маълумот тўла кўрсатилмайди. Шунингдек, давлатлар бўйича қабул қилинган этник терминологияда ҳам фарқ мавжуд. Мас, инглиз, француз, испан тилида сўзлашувчи кўпгина мамлакатларда «миллат» тушунчаси доимо «давлат» тушунчаси билан тенглаштирилади ва «миллат» атамаси давлатга мансублик — фуқароликни билдиради. Шунинг учун кўп манбаларда этник гуруҳлар — халқпар ҳақида маълумотлар учрайди. Дунёда қарийб 3 минг халқ рўйхатга олинган ва улар турли қитъаларда истиқомат қилади.\nЕвропа мамлакатлари Аҳолининг миллий таркиби бўйича 3 гуруҳга бўлинади:\n2) кўп миллатли давлатлар. Бу давлатларга Буюк Британия, Испания, Швейцария каби мамлакатлар киради. Уларда асосий миллат билан бирга бош-қа миллатлар ҳам истиқомат қилади ва аҳоли таркибида салмоқли ўринни эгаллайди;\nОсиё кўп миллатлилиги бўйича бошқа қитъалардан ажралиб туради. Бу қитъада бир миллатли давлатлар жуда кам. Уларга Япония, Корея ва айрим араб давлатлари — Яман, Саудия Арабистони, Иорданияни киритиш мумкин. Айрим халқлар бир неча давлатлар таркибида қолиб кетган. Мас, афғонлар (Афғонистон билан Покистонда), панжоблар (Покистон билан Ҳиндистонда), курдлар ва б.\nАфрика қитьаси Аҳолининг миллий таркибига кўра 3 этник областга бўлинади:\n1) Шим. ва Шим.Шарқий Африка. Бу р-нларда ўзаро яқин араблар ва барбарлар яшайди;\n3) тропик ва Жан. Африкада маданияти, урф-одати ва тили ўзаро яқин бўлган банту халқлари яшайди.\nАмерика қитьаси аҳолисининг миллий таркибида кўпчиликни (95%) Европадан кўчиб борган халқлар ва уларнинг аралашувидан вужудга келган гуруҳлар яшайди. У ерда миллатлар қайси давлатда яшаса, шу давлат номи билан аталади (америкаликлар, кубаликлар ва ҳ. к.).\n2) Полинезия, Меланезия ва Микронезия о. ларида аҳоли этник қабила-қабила бўлиб яшайди. Бу халқлар умумий ном билан папуаслар деб ҳам аталади.\nЎзбекистон ҳам кўп миллатли давлат. Республикада 120 дан ортиқ миллат вакиллари истиқомат қилади. Асосий миллат — ўзбеклар (аҳолининг 71,4%); шунингдек руслар (8,3%), тожиклар (4,7%), қозоқлар (4,1%), татарлар (2,4%), қорақалпоқпар (2,1%) ҳам яшайди (1989).


Элга хизмат – олий ҳиммат!\nЭЛБОШИ “ЭНГ ЯХШИ ДАВЛАТ ХИЗМАТЧИСИ” РЕСПУБЛИКА ТАНЛОВИ ҒОЛИБЛАРИ БИЛАН УЧРАШДИ\nУчрашувда Н. Назарбаев барча иштирокчиларни Давлат хизматчилари куни билан муборакбод этди. У халққа хизмат қилиш ва миллий манфаатларни самарали ҳимоялаш давлат хизматининг мазмуни эканлигини таъкидлади.\n– Давлат девонининг уюшқоқлик билан ишлаб туриши кучли ва мустақил Қозоғистоннинг барпо этилишига хизмат қилди. Бугунги кунда давлатимиз жаҳоннинг барча етакчи рейтингларида муносиб ўрин эгаллаган. Иқтисодиётда ижобий ўзгаришлар сақланиб турибди, жамиятда тотувлик ва бирлик мустаҳкам, – деди Қозоғистон Президенти.\nДавлат раҳбари давлат хизматчиларининг мамлакатимиз ривожига қўшган улушини кўрсатиб ўтди ва улкан ислоҳотларни амалга оширишда давлат девонининг ўрнига эътибор қаратди.\nСўз сўнгида Нурсултан Назарбаев мамлакатнинг рақобатбардошлигини мустаҳкамлаш учун давлат хизматчилари ўз фаолиятида одоб-ахлоқ қонун-қоидаларига риоя этиши ниҳоятда муҳимлигини билдирди.\n– Сиз ўзгаришларнинг олдинги сафларидасиз. Мамлакат фаровонлиги кўп жиҳатдан сизнинг самарали фаолиятингизга боғлиқ. Сиз келажакда ҳам халқимизга ҳалол хизмат қилишда давом этишингизга ишонаман, – деди Элбоши.\nУчрашув давомида Нурсултан Назарбаев йиғилганларнинг мамлакатимизда ўтказилаётган ислоҳотлар ва маънавиятни янгилаш йўналишлари борасидаги фикрларини тинглади.\nПрезидентнинг Матбуот хизмати маълумотлари асосида тайёрланди., 2017-06-23, 19:45 164


БИРДАМЛИК ХАЛҚ ДЕМОКРАТИК ҲАРАКАТИНИНГ МАДҲИЯСИ | Birdamlik.info\nСўнги янгиликларБаҳодир Чориев: Сиёсий ислоҳотлар ўтказилмас экан, ҳар қандай ўзгаришлардан наф йўқИслом Каримов диктатура тузумини яратди, Мирзиёев уни давом эттирадиПУЛ-КРЕДИТ СИЁСАТИ ИНҚИРОЗГА ЮЗ ТУТГАН ДАВЛАТГА ҚАЙСИ АҚЛИ РАСО ИНВЕСТОР САРМОЯ КИРИТАДИ?ЯНГИ АТАМА ХАЛҚЧИЛ АТАМАМИ?“Бирдамлик” Халқ Демократик Ҳаракати 13 ёшда!Оммабоп янгиликларБАҲОДИР ЧОРИЕВНИНГ 2015 ЙИЛ ПРЕЗИДЕНТ САЙЛОВОЛДИ ДАСТУРИВиртуал Сайлов Комиссияси ташкил этилдиBahsOnline: Каримов кетсинми ёки умрбод президент бўлиб қолсин?Нозўравон ҳаракатЎзбекистон Республикаси “Президенти И. А. Каримовга”: -Ҳаммамиз учун ягона қонуний ва тўғри йўл бўлиши мумкин…Архивлар\n30 Тарих\t15.07.2014\nБирдамлик Халқ Демократик ҳаракати – сизнинг ҳаракатингиз.\nСизнинг келажагингиз ва у сизга хизмат қилади!\nҲурматли ва азиз юртдошлар!\nДиктатор Каримов режими нисбатан фаровон яшаган, мард ва иродали халқнинг маънавиятини 25 йил ичида топтаб, қуллик, қўрқоқлик, тубанлик даражасига туширди. Ҳатто шўролар даврида ҳам, халқ кучи билан обод ва гуллаган юртга айлантирилган жонажон Ўзбекистонимизни чулу-биёбонга айлантирди. Мамлакат ичидаги ишлаб келган завод ва фабрикалар талон-тарож қилинди. Фуқаролар иш жойларини йўқотишди, ҳар жойда порахўрлик, адолатсизлик қулоч ёйди, ривожланди. Хақлимиз иш топаолмай, иш топса ҳам рўзғор кечиролмай, ўз ватанларини ташлаб Ўзбекистондан чиқиб кетдилар. Уларнинг аксарияти бошқа юртларда хор-зор бўлиб юришибди. Диктатор каримов бошчилигидаги амалдорлар меҳнат муҳожирларнинг тақдири билан қизиқмай келди, уларни инсон ўрнида кўрмади.\nЙўқотилган иқтисодни, йиллар давомида бой берилган моддий имкониятларни биз келажакда тиклаб олишимиз керак. Аммо 25 йил ичида йўқотилган, таназзулга учраган маънавиятимизни тиклаш осон кечмайди. Маънавиятсиз халқ келажаксиз халқдир.\nАзизлар Биз тирикчилик, рўзғор ташвишлари билан бўлиб сиёсатдан анча узоқлашиб кетганмиз. Ўзбек халқининг душмани Каримов бизни мана шу тирикчилик ташвишлари, яшаш қийинчиликлари гирдобига ташлаб, устимиздан намойиш корона кулмоқда. Бизни очиқ ошкора, дангасалар, ишёқмаслар, деб атамоқда. Борган сари бўйнимизга осилган юкнинг залвори ортиб, қаддимизни букилмоқда. Очиғи, бу тизим томонидан ҳозирги замоннинг кишансиз замонавий қулларига айлантирилдик. Бир вақтлар биз Буюк Турон эдик, тарқоқликка юз тутиб, душманга эгилиб Буюк Туроннинг бир қисми бўлган Туркистонга айландик. Янада эгилиб, Ўзбекистондек кичик бир давлатга айланиб қолдик. Афсуски, бугун бизнинг ушбу кичик давлатимиз ҳам улкан хафв, парчаланиш, йўқ бўлиш арафасида турибди. Боболаримиз – Отилла, Ўғузхон, Чингизхон, Амур Темурлар дунёга ҳоким бўлишган. Биз дунёга эмас, лоақал ўз юртимизга эга чиқишимиз керак.Афсуски, бугун ўта қашшоқ, камбағал ва иложсиз халққа айландик. Ҳамма бизни тепиб, сўкиб, устимиздан кула бошлади, келажакка умидимиз ҳам озайди.\nБунинг асосий сабаби Каримовнинг одамларнинг бир қисмини қўрқитиб, бир қисмини қамаб, бир қисмини қувиб, ўзбекистонни ўз мулкига айлантирганидир.\nТарихда биз каби ёмон ҳолатга келтирилган халқлар бўлган, аммо улар бирлашиб, ўзларининг ягона душманига қарши курашга отланганлар ва алал-оқибат ғалаба қозониб, ўзларининг халқ ҳокимиятини ўрнатганлар. Ғалаба ортидан ҳаётлари фаравон бўлган.\nБаҳодир Чориев: Сиёсий ислоҳотлар ўтказилмас экан, ҳар қандай ўзгаришлардан наф йўқ 18.05.2017 09:21 msk Фарғона Ўзбекистонда яқин ўн йил ичида иқтисодий ўсиш ва ривожланиш бўлмайди, негаки янги президент ўтмишдоши Ислом Каримовнинг йўлидан кета туриб, мамлакат [...]Ислом Каримов диктатура тузумини яратди, Мирзиёев уни давом эттиради 2016 йил 28 август куни диктатор Ислом Каримов тўсатдан вафот этгандан кейин (бу ҳақида расмий хабар 2 сентябрь куни билдирилди) 2016 йил 8 [...]ПУЛ-КРЕДИТ СИЁСАТИ ИНҚИРОЗГА ЮЗ ТУТГАН ДАВЛАТГА ҚАЙСИ АҚЛИ РАСО ИНВЕСТОР САРМОЯ КИРИТАДИ?2017 йил 4 май куни бўлиб ўтган матбуот анжуманида Европа Иттифоқининг Ўзбекистондаги делегацияси раҳбари Эдуардс Стипрайс расмий Тошкентнинг валюта сиёсатини қаттиқ танқид қилган. Бу ҳақида Kun.uz нашри [...]\t2015 ЙИЛ ПРЕЗИДЕНТ САЙЛОВОЛДИ ДАСТУРИМИЗБАҲОДИР ЧОРИЕВ 2015 ЙИЛ ПРЕЗИДЕНТЛИК САЙЛОВОЛДИ ДАСТУРИҚўлланма-IҲалқ хокимияти, инсон ҳуқуқлари заминидаги, озод ва фаровон Ўзбекистон учун! Қўлланма (биринчи) “Бирдамлик”Ҳалқ Демократик Ҳаракати Фуқаровий фаоллик учун амалий қўлланма АҚШ “Бирдамлик” нашри 2010 йил [...]Қўлланма-|| Халқ хокимияти, инсон ҳуқуқлари заминидаги, озод ва фаровон Ўзбекистон учун! Қўлланма (иккинчи) “Бирдамлик” Халқ Демократик Ҳаракати ФУҚАРОВИЙ ФАОЛЛИК УЧУН АМАЛИЙ ҚЎЛЛАНМА АҚШ [...]\tСўнги янгиликларСўнги Ёзувлар2015 ЙИЛ ПРЕЗИДЕНТ САЙЛОВОЛДИ ДАСТУРИМИЗҚўлланма-IҚўлланма-||ЎЗБЕКИСТОН “БИРДАМЛИК” ХАЛҚ ДЕМОКРАТИК ҲАРАКАТИНИНГ ДАСТУРИЎЗБЕКИСТОН “БИРДАМЛИК” ХАЛҚ ДЕМОКРАТИК ҲАРАКАТИНИНГ НИЗОМИ\tБиз Твиттердамиз


Боладаги ишонч ва қатъият — Dilkashradio.com\nАссалому алайкум. Болаларни тарбия қилиш осон эмас, айниқса ҳали ота-оналар ёш ва тажрибасиз бўлса. Қандай тарбия қилсам экан, деган саволни деярли ҳар бир ота она умрида мир марта бўлсада ўз-ўзига берган. Баъзи болаларнинг ўзига бўлган ишончи ва қатъиятини кўриб, “қанийди мен ҳам шундай бола тарбия қилсам”, деб ўйлаб қоласиз. Чиндан ҳам кўпчилик ота-оналар омадли, ҳар қандай вазиятда ҳам ўзини йўқотиб қўймайдиган фарзандлар тарбиялашни орзу қилади. Хўш, қандай қилиб бу ишни амалга ошириш мумкин? Фарзандингизда “ҳар қандай вазиятда мен буни уддалай оламан, мен буни бир неча бор уддалаганман” каби ўзига бўлган ишонч туйғусини шакллантиришга ҳаракат қилинг. Болада келажакда рўй бериши мумкин бўлган ҳар қандай кутилмаган кўнгилсизликларга қарши курашувчанлик пайдо бўлсин. Бунинг учун болакайлар билан турли ўйинлар ўйнаш чоғида унинг ғалаба қозонишига атайлаб “йўл қўйиб” беринг.\nОдатда ота-она фарзанди билан шахмат-шашка ёки шунга ўхшаш ўйинлар ўйнаш чоғида бола тинмай ютқазади. Натижада унинг руҳиятида “мен уддалай олмаяпман” фикрининг юзага келишига сабаб бўлади. Шу тариқа омадсиз болакай улғая боради. Болага ғалаба қозонишни ўргатинг. Фақат ўзинларда эмас, ҳар нарсада, унга ғалаба қилишни, бирор бир ишни уддалашни босқичма-босқич ўргатиб боринг. Бола оёқ кийимларининг боғичларини боғлай олмаётган бўлса, буни қандай қилишни ўргатинг ва кейин ўзига қўйиб беринг. У буни уддалай олишини ўзи ҳам кўриб, ҳис қилсин. У қанча кўп ғалаба қозонса, омадсизликларга қарши шунчалик кўп “иммунитет” пайдо бўлади. Ўйин чоғида эҳтиёткорлик билан, вазиятни яхшилаб ҳисобга олган ҳолда фарзандингизни мураккаб вазиятга туширинг. Натижада у ўйинда имкониятни бой берсин. Ҳаёт ҳар доим ҳам биз истагандек бўлмайди.\nБолангизга ҳар доим ҳам у истаганидек бўлавермаслигини, ҳаётда қоқилишлар ва муваффақиятсизликлар ҳам бўлиб туришини ўргатинг. Унутманг, муваффақият ҳаракат билан ҳисоблашади. Нима қилиш кераклигини фарзандингизга сездирмасдан ёрдам беринг. Унинг ёнига бориб, у буни уддалай олишига ишонтиринг. Дейлик бола “ЛЕГО” ўйинчоғидан ниманидир ясамоқда ва қийин вазият юзага келди. Фарзандингизни бир неча сонияларга бошқа ишга чалғитинг, у сизни юзага келаётган муаммони бартараф қилиш йўлини излаётганингизни кўрмасин. Сўнгра шундай денг: “Қара, сен ҳаммасини уддаладинг!” Агар бола мақсадга интилиш учун астойдил ҳаракат қилса, бу унинг муваффақияти эканлигини, агар у кўпроқ ҳаракат қилса, истаганидан ортиғига эришиши мумкинлигини тушуниб етсин.\nБу каби руҳ билан улғаяётган болалар, ҳар қандай вазиятга чидамли, рақобатга нисбатан кучли бўлади. Омадсизликлар умидсизлик кайфиятини чақирмайди. Агар у биринчи уринишда мағлубиятга учраса, сабр билан ўзидаги ишончни йўқотмаслик чорасини излайди. Унутманг, ғолиблик ҳаёт мазмунини чуқур англаган, олдига мақсад қўйган, ўз кучига ишонган инсонларгагина насиб қилади. Инсонда истеъдод ва интилиш бўлса, кўзлаган мақсадига етиши аниқ. Ундан ташқари фарзандингизга ўз олдига мақсад қўйишни ва шу мақсад сари интилишни ҳам ўргатинг. Майли бошланишига кичик мақсадни қўйиб, бунга эришишга ҳаракат қилсин. Кейин у ҳаётида ўз олдига мақсадлар қўйишни ўрганади. Омад таваккал қилишдан қўрқамайдиган инсонларни яхши кўради. Ҳамиша муваффақият сизни эшигингиз остонасида пойлаб турсин!


Қонликўлда 312 млрд сўмлик инвестиция эвазига қурилаётган корхонадан репортаж- Kruz.uz\n11:11, 02.05.2018 2289 0 Қанликўл тумани\nКорхонанинг қурилиш ишларида иш юритувчи лавозимида ишлаб келаётган Латипов Акбаржон корхона ҳақида маълумот бериб ўтди.\n«Қонликўл тумани ҳокимлиги томонидан корхона қурилиши учун 10 гектар ер майдони ажратиб берилди. 2017 йилнинг 26 апрель куни қурилиш ишлари бошланган эди. Шу кунгача ёмғир қорларга қарамай, тўхтовсиз қурилиш ишлари олиб борилди. Худо хоҳласа бу корхонани ишга туширгандан сўнг Қорақалпоғистонга йилига 27-30 млн АҚШ долларини валюта тушумини режалаштирганмиз.\nКорхонанинг йиллик қуввати 12 минг тонна пахтани қайта ишлаб 8-9 минг тонна ип ишлаб чиқариш ҳисобланади. Бугунги кунда қурилиш ишлари 95 фоизга битди. 300-350 нафар қурувчилар ҳозирги пайтда иш билан бандлар.\nЛойиҳага киритилган инвестиция 312 млрд сўмга тенг. 750 одам иш билан таъминланади.\nИталия, Германия, Туркия, Ҳиндистон, Хитой каби 14 та давлатнинг технологияларини олиб келяпмиз. Худо хоҳласа 2 ой ичида монтаж ишлари бошланади.\nТуркия, Италия каби давлатларга экспорт қилиниши режалаштирилмоқда. Худо хоҳласа мустақиллигимизнинг 27 йиллиги арафасида корхонанинг очилишини режалаштиряпмиз», дейди Л.Акбаржон.\nкорхонаҚонликўлҚонликўлга бир кунлик саёҳат\n13:16, 31.05.2020 298\n20:26, 02.05.2020 1115\n16:50, 22.04.2020 2360\nKardar Ishlab chiqarish mahsulotlari Давлат хизматлари агентлиги таъмирлаш ишлари орақалпоғистон Республикаси Вазирлар Кенгаши жавобгарлик чораси қўлланилди XotiraUz бўш иш ўринлари ярмаркаси лавозимидан кетди гиёҳванд Президент кўкрак нишони


Би-би-си Ўзбек хизмати “Тошкентдан мактублар” рукни остида янги лойиҳага қўл урмоқда.Ўзбекистоннинг етакчи ёзувчиси Мурод Муҳаммад Дўст бу рукннинг муаллифидир.Биринчи мактубда адиб машҳур актёр, Халқ артисти Шукур Бурҳон ҳақидаги эсдаликлари билан ўртоқлашади.Садаф кўчасидан Қорасувга тушишда, йўлнинг чап тарафида ўтган асрнинг иккинчи ярмида Мирзачўлда ёппасига қурилган баракларни эслатадиган пастак ғиштин иморат бор. Охирги йилларда қад кўтарган кўркам ва баланд кўшклар ёнида ўта ғариб кўринадиган бу уйда бир замонлар Шукур Бурҳон яшарди.“Бу – манинг маҳаллам”, – деб мақтанарди раҳматли Шукур муаллим ўзининг маълум ва машҳур овозини баралла қўйиб.Шўролар замонида маҳалла муҳри бўлган–бўлмаганини билмайман, лекин шаҳар харитасида Шукур Бурҳон яшайдиган маҳалланинг недир расмий номи бўлгани тайин. Лекин бу маҳалла Тошканди азимда расмий номи билан эмас, балки унда Шукур Бурҳон яшаши билан машҳур эди. Шу қадар машҳурки, маҳалла аҳли уйига меҳмон айтганида бу масканга элтувчи жамики каттакўча, торкўча, жинкўча ва, табиийки, пировардда Садаф кўчасини тилга оларди, шундаям тушунтира олмаса, энг охирги чорани қўллаб, бўлажак меҳмон кўзидан жуғрофий кўрлик пардасини сидириб ташларди: “Э, қанақасиз ўзи, Шукур Бурҳоннинг маҳалласини биларсиз, ока?..”Хуллас, Шукур муаллимнинг бутун бир маҳаллани “ўзлаштириб” олганига биров ажабланмасди. Устод кўнглида “эгалик” ҳисси вақти–вақти билан шу қадар иштиғолланиб кетардики, баъзан бирга кўча айланиб юрганимизда атрофи панжара билан ўралган кенг майдонда тўп тепиб юрган ёш–ялангга завқ билан қараб, “Кўрвоссанми, мана бу – манинг стадионим”, дея хитоб қиларди.Бу замзамалар, ўлай агар, унга ярашарди.Шукур муаллим бир кеч телевизорга чиқиб, “Манинг буюк актёр бўлиб етишганимда Маннон Уйғур билан Ятим Бобожоннинг катта ҳиссаси бор”, дея эътироф қилганини ҳалигача завқланиб эслаймиз. Шу завқ асносида Шукур Бурҳоннинг батамом ҳақ эканини яна бир бор тан оламиз. Устоднинг андак нокамтарлиги масаласига келсак, ҳа, нима бўпти... айтса айтибди–да... Умуман, Шукур Бурҳондай одам камтар бўлиши шунчалик шартми? Қолаверса, у мақтанмади, қарзини узди, холос. Устозларини улуғлаш бурчи эди, гапни кўпайтирмай, ўз шахсини мисол қилиб келтирди. Яъники, унинг устозлари шу қадар улуғ эдики, катта бошларини кичик қилиб, уни, Шукурни, кўчада чанг кўтариб юрган тўпори ўспиринни тарбия қилди ва энг юксак саҳналарга олиб чиқди.Ва яна бир гап. Умуман, мақтанчоқлик қилаётганини ўзи билмайдиган, билиш ҳам гапми, мутлақо сезмайдиган соддадил одамга нисбатан қаттиққўл бўлиш шартми?Шукур Бурҳон ёшлигида ёлчитиб ўқимаганини бугун жуда кам одам билади. Ролини ёдлаш учун аввал эскича зеру забарда йирик–йирик қилиб қалин дафтарга кўчириб чиқарди. Унинг имлосида саҳифа жонивор нари борса ўнта сўз билан тўларди–қоларди. У ҳижжалаб ёдлаган ва ижро этган юзлаб роллар имлоси учун неча юз минг саҳифа сарф бўлганини тасаввур қилишга юрак бетламайди.Шукур акани танишимга режиссёр Ботир Аҳмадхўжаев сабаб бўлган. Энди Масковдан қайтиб, киностудияга ишга кирган эдим. Афғонга пул топгани кетган ўрис эр–хотиннинг бир хонали жойини ижарага олганман. Даъвою иддао – бир дунё, лекин чўнтакда ҳемири йўқ, сахту сумбат оч ичакка монанд – бўй жонивор бир юз саксон беш, вазн олтмиш килога етар–етмас, ўзимга ўхшаш киндиги умуртқасига ёпишган тўрт–беш шоиру ёзувчи ошналар билан ҳар кеч арзон мусалласга тўйиб, кечалари кўйма–кўй юриб, Тошканди азимни забт этишга киришган пайтларимиз эди.Қисқаси, у замон мени биров билмасди, лекин Ботир Аҳмадхўжаев хаёлпараст бир ўспирин ҳақида “Азиз” деган кино олиб, эл орасида анча машҳур бўлиб улгурган эди. Бир куни телефон қилиб: “Старик, собирайся, Шукур нас ждет”, деб қолди.Бордик. Шукур Бурҳон ростдан ҳам Ботир акани таниркан. Дарчани ўзи очиб қаршилади, сўнг дастурхон олдига ёғоч панжара тутилган айвонга бошлади...Шукур аканинг ҳовлисида айни кучга кирган икки–уч туп гилос дарахти бўларди. Турган гапки, бу дуч келган жойда ўсаверадиган хашаки гилос эмас. Шукур Бурҳоннинг гилоси. Шукур Бурҳоннинг қайсидир академик ошнаси “ўзи пайвандлаб, ўзи опкелиб, ўзи қазиб, ўзи ўтқазиб берган” (изоҳ ҳам, табиийки, Шукур Бурҳонга тегишли). Шукур муаллимнинг гилослари ростдан ҳам ўта серҳосил эди, меваси йирик–йирик ва жуда ширин эди. Фақат бир нарса – дунёдаги энг тотли гилос Шукур Бурҳоннинг ҳовлисида ўсаётганидан барча тошкандлик сурбет майналар, чумчуғу чуғурчиқлар ҳам қайдандир хабар топгани, вақти–вақти билан булутдай ёпирилиб келиб, дарахт шохларида базм қургани ёмон эди.– Биззи уйда ҳаммаси “ш”дан бошланади, – деб ҳазил қиларди раҳматли, – Шукур, Шакар, Шарик...Шукур кимлиги аниқ. Шакар – Шукурнинг хотини. Шарик – Шукурнинг ити, яхши ит, лекин зоти пастлигини хаспўшлаш учун бемеёр ғайрат билан ҳургани ёмон.Шукур – айвонда мухлислар билан овора. Шакар ичкарида – недир ўзининг юмуши билан банд, ташқарига чиқмайди ҳисоб. Чой–пойни кимдир бегона аёл ташийди. Рости, Шакар опа турли шогирдлару мухлисларни унчалик хушламайди. Бир ҳисобда, у – ҳақ. Яъники, кимсан халқ артисти Шукур Бурҳоннинг бебаҳо вақтини ўғирлаш инсофдан эмас.Шукур – Шакарнинг акси. Вақт билан иши йўқ. Худди достончи айтганидай: “дам бу дамдир, ўзга дамни дам дема”... Каттаю кичик, ёшу қари – ўзини йўқлаб келган ҳамма одамга баробар эътибор кўрсатади. Унинг феълини билмаган одам аввалига ҳуркиб туради. Аммо муддат ўтиб, шоҳона виқор ортидан болафеъл, содда бир одам чиқиб келадики, ҳадик ўрнини завқ эгаллай бошлайди.Қолгани – маълум. Шукур Бурҳон ўзига тенг қўйиб сўйлашган чоғда энг пачақ одамнинг ҳам қадди тикланади. Шу сабаб, устод зиёратига келганлар узоқ ушланиб қолади, кетолмайди.Менинг оч–юпун юришимни сезарди чоғи, баъзида шаҳар четидаги обод чойхоналарга олиб борарди. Шукур ака остона ҳатласа бўлди, каттаю кичик жунбушга кириб дастурхон тузарди. Шукур ака шунчаки номига татинарди. Сўнг ҳали–ҳануз икки қўлини кўксига қўйиб, одоби жигарни эзарли даражада тавозе кўрсатиб турган чойхона эгасини ошириброқ мақтарди. Сўнг менга амр қиларди:–Манга бўлмайди, шакарим бор, ўзинг ҳаммасини ейсан, емасанг булар хафа бўлади.Емак вақтида чойхона аҳли– биров ошкора, биров сал тортиниб, лекин бирдай иззат билан, – Шукур Бурҳонни томоша қиларди. Турли калиншоҳу эдипшоҳларни ўйнайвериб машқи ошган эмасми, бундай лаҳзаларда Шукур ака юзу кўзларига шоҳона бир салобат бериб, мен фақирга беписандроқ оҳангда гап қотарди:–Кўрвоссанми, Шукур Бурҳонни ҳамма танийди.–Э, Шукур ака, сизни танимай мени танисинми!–Бу гапинг ҳам тўғри, лекин санам чаккимассан, ана, мани яхши ёзибсан–ку...Шу жойда ўзимни фош этишга мажбурман. Устозни йўқлаб боришимизнинг асл сабаби ҳам шу – Ботир аканинг қутқуси билан Шукур Бурҳон ҳақида кинога атаб кичик бир матн ёзганим эди. Матнки, Шукур ака билан танишганимдан кейин анча бойиди, хусусан, гилос дарахти тагида ётадиган Шарик ҳам алоҳида персонаж сифатида кирди....Шарик ҳовли буржидаги катакка занжирбанд эди. Тепасида – сербарг, серсоя гилос дарахти. Гилос дарахтининг тепароқ айрисидан пастга тушган пўлат сим учига эски пақир осилган. Пақир ичида – беш–олти қайроқтош. Симнинг айридан нари қисми ҳовли саҳни узра ҳаволаниб бориб, айвон устунига боғланган. Устун ёнида – бақувват курси. Курсида – келбатидан шер ҳам ҳуркадиган Шукур Бурҳон. Овозини баралла қўйиб, кўрган–кечирганидан сўзлайди. Шу аснода ўғри майналар бир дунё шовқин солиб, гилосларга ҳужум қилади. Шукур Бурҳон гапдан тўхтамайди, ўнг қўлини кўтариб, устунга боғланган симни пастга тортиб, икки–уч силкийди, сўнг тағин қўйиб юборади. Сим тортилганда гилос айрисига осилган пақир тепароққа кўтарилади. Бехос силкинган чоғи ичидаги тошлар тарақлаб кетади. Майналар ҳуркиб учади. Ит норози бўлиб вовиллайди. Ўзи кичкина бўлгани билан, овози баланд. Шу сабаб, Шукур Бурҳон уни инсофга чақиришга мажбур бўлади:–Тихо,Шарик!Шу жойида мен ўзимни кулгидан тутолмайман, секин гап қистираман:–Итингиз ўзбекча билмайдими, Шукур ака?–Қизиқмисан, Шарик бўлгандан кейин... у билан яна қайси тилда гаплашасан? Ана, ўзинг дубляж қиббер бўмаса!..Шукур Бурҳон шу жойда жим қолади. Жамики салобати қайгадир йўқолади, қийиқ кўзлари сузилиб, қув болага айланади–қўяди. Сўнг қийиқ кўзлар каттароқ очилади, менга тепароқдан қирғийқараш қилади. Йўқ, хайриятки, портлай деб турган қаҳқаҳа бўғизда қолади, қирғий, итолғу, сорлочину бургут росмана ҳамла қилишга улгурмайди, сурбет майналар гилос шохларига қайтиб келади – яна сим тортилади, яна пақир силкинади, тош тарақлайди, майналар ҳуркиб учади, кўппак вовилайди...Охир–адоғи йўқ кўримли манзара эдики, ҳалигача эслаб ҳузур қиламан.Ёзган матним яхши эди, деб айтолмайман. Шукур муаллимга ёққани бекор, унинг феъли маълум, ўзи ҳақида бўлса бас, ҳамма нарса баробар ёқарди. Катта бир альбўм тутиб, замона шоирлари битиб нисор этган сон–саноқсиз қасидаларни йиғиб юрарди. Бир–икки шеърий мадҳияни менга қироат билан ўқиб берган, ёқмаганини сезиб астойдил хафа ҳам бўлган. Ноилож қолиб юпатганманки, энди, сиз, Шукур ака, янада яхшироқ шеърларга муносибсиз, ана, Хуршид Даврон деган ёш шоир бор, сиз ҳақингизда зўр шеърни ўша ёзган.–Ошнанг бўлса керак–да, шунга мақтавоссан, – деган Шукур Бурҳон шубҳа билан.–Ошналикка ошнам, лекин шеъри жудаям зўр, Шукур ака.–Шеъри зўр бўлса, нага манга опкемайди? – деган Шукур Бурҳон баттар норози бўлиб.Минг машаққат билан ёзилган фильм матнига қайтадиган бўлсак, у матн эканича қолиб кетди. Режиссёр Ботир Аҳмадхўжаев ишлайдиган телефильмлар студия остонасига бир неча бош уриб кўрдик, лекин директорни кўндириш қийин бўлди. Тўғри, у очиқ рад қилмади, аксинча – матнни мақтади, лекин... тепанинг розилигисиз... Директор бармоқ нуқиган юксак маъвода министрнинг биринчи муовини, телевизионнинг каттаси, бадиий сўз устаси Убай Бурҳон ўтирарди. Табиийки, у бизни қабул қилмади.Ночор қолиб, Ботир ака иккимиз яна Шукур муаллимнинг ҳузурига бордик. Лекин Шукур ака воситачилик қилишга кўнмади.–Убайинг ким бўпти? – деди норози бўлиб. – Убайинг ким бўптики, ман унга ялиниб борсам?!.Биз чекинмадик. Бугунги тилда айтганда, устозни шундай “ўрадик”ки, розилик берганини ўзи билмай қолди.Шукур Бурҳон дўриллаб кириб бориши билан Убай Бурҳоннинг аҳли арзга тўла қабулхонаси бўшади–қолди. Котиба аёл шошқалоқ ҳудайчи каби ўзини ичкарига – раҳбарнинг кабинетига урди. Зум этмай министрнинг биринчи муовини Убай Бурҳоннинг ўзи пешвоз чиқиб, бизни ичкарига таклиф қилди. Ботир ака, ўзида йўқ хурсанд, зимдан менга кўз қисади: бўлди, ишимиз битди ҳисоб.Тўртта пиёла билан чойнакда чой келди. Убай Бурҳон катта бошини кичик қилиб ўзи чой қуйиб узатди. Туғишгани эмасми, Шукур акасининг, Шакар кеннойисининг... ҳатто у ёғи Шарикнинг кайфиятига қадар батафил суриштирди. Шукур Бурҳон негадир меҳрибон уканинг саволларини эътиборсиз қолдирди. Курсида виқор билан ястаниб ўтирганча телевизионнинг бугунги аҳволидан норози эканини билдирди:–Ман тушунмайман, Убай, санлар маза–бемаза ҳамма нарсани чиқарвоссанлар... Санларни тергаб турадиган одам борми ўзи?Шу жойда қуруқ баён услубига ўтамиз... Хуллас, ука бўлмиш аканинг гапини ҳазилга йўйиб, аҳволни юмшатишга уринди, яъники, иш бор жойда хато ҳам бўлади. Лекин ака бари бир пастга тушмади, телевизионда ишни эмас, нуқул хатони кўраётганини таъкидлади. Ука хатолар учун узр сўради, тезда тугатишга ваъда берди. Ака ўз навбатида...Бу ғаройиб саҳна қанча давом этганини бугун аниқ эслай олмайман. Бугунга қадар унга ном топишга уринаман, лекин топган таърифимнинг энг ўзбекчаси абсурд бўлиб қолаверади.Биров ишониши қийин, лекин мен ёзган матн, Ботир ака суратга олмоқчи бўлган кино ҳақида бир сўз ҳам айтилмади.Убай Бурҳон акасини пастгача кузатди. Кўчага ҳам бирга чиққан бўларди, лекин Шукур Бурҳон эшик олдида беписанд қўл узатиб қўяқолди: “Бўпти, сан ишингдан қолма...”Убай Бурҳон синиқ илжайиб ортига қайтди. Шукур Бурҳон, ўзидан мамнун, Ботир ака иккимизга мағрур назар ташлади:–Бу амалдоринг билан қалай гаплашдим?..Биз индамадик. Сувга тушган мушукдай шумшайиб турганимизни кўриб, ишни бузиб қўйганини англагандай бўлди.–Нима, кино битта Убайнинг қўлидами? – деди ўзини оқлагандай бўлиб. – Ана, катта кинонинг эгаси Абдулаҳад бор, Малик бор...Табиийки, ўша замондаги кино министри Абдулаҳад Абдуллаевга ҳам, киночилар уюшмасининг раиси Малик Қаюмовга ҳам ялиниб бормади. Биз ҳам ортиқ қисталанг қилиб ўтирмадик.Орқаваротдан, Шукур Бурҳон палон шогирдига ижроқўмдан уй гаплашиб берибди, писмадон шогирдига матлуботдан мошина гаплашиб берибди, деган узунқулоқ овозалар қулоққа чалиниб қоларди. Лекин у холисона ёрдам берган одамлар бор–йўғи палон ва писмадон эди. Шукур Бурҳон эса – Шукур Бурҳон. Чаласавод, тўпори, нозиктаъб, боладай содда, даллолдай қув, буюклигидан масрур ва... ўта мағрур Шукур Бурҳон.Эсда қолган яна бир нарсаки, шоирлардан марҳум Шайхзодани кўп эсларди. Яшин домла, Назир Сафаров, Малик Қаюмов... буларни кўпроқ тенгқур кўриб гапирарди. Иззат кўрган чоғи, Шароф Рашидовни беҳад ҳурмат қиларди. Ўзига тенгдош актёрларни тилга олмасди ҳисоб. Ошкора ёмон кўргани Наби Раҳимов эди. Айтишларича, қайсидир устоз режиссёр театрдан кетган куни Наби Раҳимов унинг суратини девордан юлиб, оёқлари остига ташлаб роса тепган экан.–Ман – Улуғбек султон, ҳаммадан хиёнат топиб салтанатим Самарқанддан чиқиб кетвопман, – дея ҳикоя қиларди Шукур ака. – Билсанг, кинонинг шунақа жойи бор. Бобо Кайфий дегани отимнинг узангисига ёпишволиб, ман билан видо қилади... Видо қиладиган ким, биласанми? Наби! Улуғбек султон – ман, Бобо Кайфий – Наби. Пастга қарасам, тиржайганча жиловга ёпишиб турибди. Йў–ўғ, чидолмадим, манинг Ватандан бадарға бўлганим – бунинг байрами–ку, дедим, бунингни йўқот, деб айтдим, умуман кўзимга кўринмасин!!.Толстойнинг “Тирик мурда” асарида бош ролни ўйнаган яна бир актёрни ҳам жини суймасди.–Турган–битгани қалбаки! Протасов эмиш! – дерди Шукур ака фиғони чиқиб. – Унинг нимаси Протасов? Ошга тўйиб чойхонадан чиққан мечкайнинг ўзи–ку? Дард қани, исён қани?! Толстой аҳмақ бўлмагандир, Протасовнинг турган–битгани протест эмасми?Шу жойда Шукур Бурҳон бизга синовчан бир қараб оларди, сўнг бошмолдоғини лабига суртиб, оппоқ дастурхонга бураброқ босарди:–Билсанг, буларинг Ялангтўшнинг битта имзосига ҳам арзимайди!Бугунги ёш авлод Юсуф Ялангтўш кимлигини билмайди. Бугун – шўролар даврида суратга олинган фильмларнинг кўпи ясоқ. На фақат чалаболшавой Ялангтўш, балки Шукур Бурҳон ўйнаган Мирзо Улуғбек ҳам қайта кўрсатилмайди. Кўрсатилса зиён қилмасди. Жуда бўлмаганда, кино намойиши олдидан янги замон мафкураси вакили чиқиб, эй илғор ватандошлар, бу кинолар эски замонда суратга олинган, табиийки, эски мафкурага хизмат қилган, лекин биз – янги замон одамлари, андак кенглик қилиб, эски киноларда олға сурилмиш зарарли ғояларга чалғимасдан, бугун байроқ этиб кўтарилмиш буюк келажакка ва одил ҳукуматимиз мисли кўрилмаган жасорат билан қўллаб келаётган рангбаранг ва беҳисоб ислоҳларга содиқ қолган ҳолда, ўтмишда яшаган буюк актёрларимизнинг ўйин маҳоратини томоша қилайлик, деб айтса олам гулистон эди.Мумтоз киномиз дурдонаси ҳисобланмиш “Тоҳир ва Зуҳра” киноси аҳён–аҳёнда экранда кўриниб қолади. Очиғи, бу кино менга ёқмайди. Зуҳранинг чиройига чидаса бўлади, лекин Тоҳир дегани ҳам шу қадар силлиқ, шу қадар хотинчалишки, улар кўринган саҳналарда телевизорни ўчириб қўйгинг келади. Бу кинода учта тирик одам бор, бири – Асад Исмат ўйнаган золим пошшо, иккинчиси – Обид Жалил ўйнаган вазир, яна бири – Қоработир. Шукур Бурҳон ўйнаган баттол Қоработир.Бугун Шукур Бурҳоннинг Эдипшоҳи ҳам ясоқ. Албатта, Софоклнинг манфур шўролар тузумига алоқаси йўқ, лекин, бари бир, мурғак авлод вакиллари унинг машҳур қаҳрамони – манглайига туққан онаси хотин этиб ёзилмиш пошшонинг мустақил миллатимиз табиатига мутлақо ёт тақдиридан хабар топмагани маъқул кўринади.Тўғри, бугун нафақат Эдипшоҳ, Отелло ҳам кўрсатилмайди. Лекин бунга рашкчи Отелло билан бегуноҳ Дездемона эмас, балки уларни ўйнаган Аброр Ҳидоятов билан Сора Эшонтўраева айбдор. Аниқроғи – уларнинг саркашроқ неваралари туфайли икки буюк актёрни меҳримиздан мосуво қилганмиз.Албатта, бу замзамалар ошиқча эканини ўзим ҳам сезаман. Буюк Николай Гогол билиб айтганидек, “Биринчидан, Ватан учун мутлақо фойдаси йўқ, иккинчидан... иккинчидан ҳам ҳеч қандай фойдаси йўқ”.Дарвоқе, Шукур Бурҳон Отеллони ёддан биларди. Умр бўйи Отеллони ўйнашни орзу қилган, лекин ўйнамаган. Устози Аброр Ҳидоятовнинг юзидан ўтолмаган. Садоқатли шогирди Эркин Комилнинг гувоҳлик беришича, Шукур ака кейинроқ, Аброр Ҳидоятовнинг қазосидан анча кейин, Отеллони жиддий машқ қилиб кўрган, аммо, бари бир, журъати етмаган. “Аброр акадан ўтказиб ўйнаш қийин”, дея тан олган экан раҳматли.


БИР ОЙЛИК МАОШ ЁКИ МИНГ КИЛО ПОМИДОР | Мақсуд Бекжон\nBaşlangıç > Сиёсат\t> БИР ОЙЛИК МАОШ ЁКИ МИНГ КИЛО ПОМИДОР\nБИР ОЙЛИК МАОШ ЁКИ МИНГ КИЛО ПОМИДОР\n27.10.1995 Максуд Бекжон шахсий блоги\tYorum bırakın Go to comments\n29-июл куни “Озодлик” радиоси орқали радио мухбирининг иқтисодчи Анвар Йўлдошев билан суҳбати берилди. Бу суҳбат такрорий бўлиб, бир ҳафта илгарироқ ҳам эшиттирилган эди. Албатта, “Озодлик” радиосининг баъзи эшиттиришларни такрорий бериши кўп ҳолларда жуда ўринли ва аҳамиятлидир. Чунки; Ўзбекистон радио-телевидениеси ва матбуотида берилмайдиган, аммо “Озодлик” орқали берилаётган муҳим хабарлар, фикр ва мулоҳазаларни радио мухлислари баъзан эшитолмай қолган бўлишлари мумкин, бу тушунарли. Аммо Ўзбекистоннинг ҳар бир газетасида, радио ва телевидениесида ҳар куни тинимсиз такрорланадиган гапларни “Озодлик” орқали ҳам такрорлашга ҳожат бўлмаса керак. Радио орқали такрор эшиттирилган иқтисодчи Анвар Йўлдошевнинг Ўзбекистондаги иқтисодий аҳвол ҳақидаги мулоҳазалари эса, худди ана шундай сифатдаги гаплардир.\nАнвар Йўлдошев ўзига ўзи: “қандай қилиб меҳнат самарадорлигини ошириш мумкин?”, дея савол беради ва шу ҳақда фикрлай бошлайди. Унинг айтишича, ишчини яхши ишлаши учун “мулкка яқинлаштириш” лозим экан. Афтидан, “яқинлаштириш”нинг ўзи меҳнат самарадорлиги учун камлик қилишини фаҳмлади шекилли, у ўз фикрини яна бир оз ривожлантиришга журъат этади ва “ишчи ўз меҳнатидан манфаат кўриши керак, яъний, у рағбатлантирилиши лозим”, дейди. Суҳбати давомида у тингловчиларнинг (айниқса, ҳукумат вакилларининг) этини ўлдириб, “бир оз тайёрладим”, деб ўйлади шекилли, гапнинг пўсткалласига ўтади: “Мулкдорлар қатламини яратиш керак”, дейди ниҳоят. “ҳайрият-ей”, дейди радио тингловчи ҳам, енгил тортиб. Аммо, нега энди “мулкдорларни” эмас, “мулкдорлар қатламини” яратиш керак? Нима, фақат бир қатлам одамгина мулкка эгалик қилиш ҳуқуқига эга бўлиши керакми? Иқтисодчи бунга жавоб бермайди. У мушоҳада юритар экан, реал ислоҳотларга ишора этувчи “хусусийлаштириш” сўзини иложи борича айтмасликка ҳаракат қилади.\nИқтисодчи сўзи давомида Ўзбекистондаги ишлаб чиқариш суръатининг МДҲдаги бошқа давлатлардан фарқли ўлароқ, кескин пасайиб кетмаганини айтади, газ ва нефт қазиб чиқариш ишларининг боришини мисол тариқасида келтиради. Ҳақиқий иқтисодчи хом-ашё етказиб бериш суръатининг пасаймагани билан мақтанмайди. Ўлканинг иқтисодий қуввати унинг хом-ашё сотиш миқдори билан эмас, қайта ишланган тайёр маҳсулотлар сотиш миқдори билан ўлчанади. Биронта ҳам ривожланган давлат ўз тирикчилигини фақат хом-ашёдан тушадиган пул устига қурмайди.\nЎзбекистонда хом-ашё етиштириш суръатининг бошқа МДҲ давлатларига нисбатан камроқ пасайгани сабаблари, афсуски, А.Йўлдошев ўйлагандек, “фазилат”да эмас, қусурдадир. Ўша “иқтисодий кўрсаткич”лари пасайган давлатлар иқтисодида тўла қайта шаклланиш жараёни кетаяпти. Улар ҳозир катта йўлга чиқиб олишди, суръатни ошириш эса, қисқа бир муддатлик ишдир. Эски коммунистик йўлдан кетаётган Ўзбекистон эса, тобора орқада қолаверади.\nКоммунистик империя тугаганидан сўнгги давр мобайнида Ўзбекистондаги ишлаб чиқариш кўрсаткичларининг кам ўзгаргани ҳам эски структуранинг тўла сақланиб қолганини кўрсатади. Шунинг учун ҳам бундан ўн-ўн беш йил олдин Совет Иттифоқида долзарб бўлган “ишчини ўз меҳнатидан манфаатдор қилиш”,”ишчини меҳнатга рағбатлантириш” каби муаммолар бугунги Ўзбекистонда ўз долзарблигини сақлаб қолди ва бундай гапларни Йўлдошев каби иқтисодчиларимиз такрорлаб чарчамаяптилар. Ҳатто бу иқтисодчимиз ўз халқининг коммунистик танбаллик ботқоғидан сира қутулолмаётганини ислом ақидалари билан ҳам боғлашга ҳаракат қилиб, шундай дейди:”Халқимиз руҳидаги, ўша “фарзанд берган худо, ризқини ҳам беради” қабилидаги исломий кайфият ҳукуматга нисбатан ҳам “ҳукумат ота бизни боқади” қабилида кишиларимиз онгига ўрнашиб қолган”, дейди у ва қўшиб қўяди: “бундай боқимандалик кайфиятидан қутулишимиз керак”.\nЯъний, Йўлдошев ҳам коммунистлар сингари боқимандалик кайфиятини яратувчи сабабни эмас, шу кайфиятнинг ўзини одамлар онгидан ўчиришга тиришади. Аммо у одамлардаги бу кайфиятни “боқимандалик” дея нотўғри баҳолайди. Ҳеч қачон ҳеч қандай ҳукумат халқни боқмаган, аксинча, ҳар қандай ҳукумат халқнинг боқимандаси бўлган. Одамлар онгидаги Йўлдошев ишора қилаётган кайфият – боқимандалик кайфияти эмас, хўжасизлик, манфаатсизлик, ҳуқуқсизлик кайфиятидир. Бу кайфиятни эса, халқ эмас, ҳукуматнинг ўзи яратади.\nИқтисодчи баъзи ҳукумат вакиллари қиладиган қонунсизликлар сабабини ҳам эски дунёқараш оқибати, деб ҳисоблайди. “Масалан,– дейди у,–коммунистик тузум пайтида фақат давлат корхоналаридаги ишчилар меҳнатига қонуний нарса деб қаралган, сал ташаббус кўрсатиб хусусий корхонасини очишга урунган одамларга ёмон кўз билан қаралган. Бугун ҳам баъзи амалдорларимизда ўша кайфият сақланиб қолган”.\nЙўлдошев фикридан чиқувчи хулоса шуки, эски кайфият қурбони бўлаётган амалдорларни эски коммунистик “дори” билан (”аччиқни аччиқ кесади”қабилида), яъний, сиёсий ўқишлар (политучёбы) ёрдамида даволамоқ керак. Тасанно!\nИқтисодчимиз ўзбек халқининг бугун фаровон яшаётганига Тошкент кўчаларидаги кабоб сотаётганларнинг кўплигини мисол қилиб келтиради. “ҳеч қачон кўчаларда бу қадар кўп шашлик сотилмаган”, дейди у ғурур билан ва шу ерда бозордаги гўштнинг сероблигини ҳам қўшиб ўтади.\nҲа, гўшт Ўзбекистондаги асосий кўрсаткичлардан бири, шунинг учун ҳам сўнгги уч-тўрт йил давомида гўшт, чорвачиликка дахлдор жуда кўп “ислоҳотлар” ўтказилди. Гўштнинг бирданига қимматлаб кетишининг олдини олиш учун ҳукумат бозорларда қаттиқ назорат ўрнатди. Гўштни ҳукумат кўрсатган баҳода сотиб, панд ейишни истамаган чорвадор, мутлақо гўшт сўймай қўйди. Аммо унинг ўжарлиги узоққа бормади, молни боқиш учун озуқа керак, озуқа ўсиши керак бўлган ерларга эса, ҳукуматнинг (ҳа, ҳа, деҳқоннинг эмас, ҳукуматнинг) пахтаси экиб ташланган. Қарабсиз-ки, яна бозорда гўшт кўпайиб қолибди. Ахир, ўз молининг очликдан ҳаром ўлишини қайси чорвадор истайди?\nАммо, бу гўштли давр узоққа чўзилмайди, зеро, сигирлар пашша каби ҳар куни туғавермайди. Албатта, ҳукумат дарҳол халқ пулининг бир қисмини бошқа давлатдан, масалан, Қозоғистондан гўшт сотиб олишга сарфлайди. Шундай қилиб, яна бир бор биз “эски иқтисодий алоқалар”нинг нақадар ҳаётий тарзда давом этиб келаётганига гувоҳ бўламиз. Яъний, биз гўшт ўрнига ҳам, айтайлик, пахта етиштириб, пахтанинг пулига эса, яна қиммат нархда гўшт сотиб оламиз: бу– совет тузумини тутиб турган асосий принциплардан бири эди.\nИқтисодчи Йўлдошев ўз суҳбатини давом эттириб, бозорлардаги арзончиликдан ҳайратланади. “Мана,–дейди у,–бир кило помидорнинг баҳоси 1-2 сўм, Ўзбекистондаги ўртача ойлик эса, 1000 (минг) сўм, демак, меҳнаткаш ўзининг бир ойлигига минг кило помидор сотиб олар экан”. Офарин сизга, муҳтарам иқтисодчи! Бир ойлик маошга 1000 кило помидорни сотиб олишни бизга ўргатдингиз, энди 1000 кило помидор билан қандай қилиб бир ой тирикчилик қилиш йўлини ҳам ўргатинг!\nҲақиқий иқтисодчи фуқаролар олаётган маошнинг миқдори ва қудратини унинг помидор сотиб олиш имкониятлари билан эмас, балки, турмушнинг умумий таъминотига (кийим-кечак, озиқ-овқат, маиший хизматлар, турар-жой солиқлари ва ҳоказоларга) нисбат бериб баҳолаши лозим.\nХуллас, муҳтарам Анвар Йўлдошев ўзининг иқтисод ҳақидаги мулоҳазалари билан ўзи ҳақида икки хил фикр туғдирди: Биринчиси: “У иқтисодчи эмас”, иккинчиси эса: “Агар бу киши ҳақиқатан ҳам иқтисодчи бўлса, демак, у била-кўра, бу суҳбатга иқтисодни эмас, балки, бундай мажруҳ иқтисодни ушлаб турган мажруҳ сиёсатни мавзу қилиб олган”.\nФУНДАМЕНТАЛИЗМ ГЎРКОВИ БМТ ЎЙИНЛАРИ


Гўзаллик ҳақида маълумотлар — Dilkashradio.com\nГўзаллик ҳақида маълумотлар\nАссалому алайкум опа – сингиллар. Мен Лола бугун сизларга макияж қилдириш ва бўяниш ҳақида маслаҳат олиш учун косметолог ҳузурига бормай туриб ҳам макияж орқали юздаги камчиликларни яширишни ва гўзаллигимизни оширишни ўргатаман. Суҳбатимизни диққат билан тингланг. Дастлаб кўзлар ҳақида. Агар кўзлар бир биридан йироқда жойлашган бўлса, уларни макияж орқали бир-бирига яқинороқ қилиб кўрсатишнинг иложи бор. Бугнинг учун кўзнинг ички қисмини тўқроқ тен билан сал қорайтиринг. Бунинг учун кўзнинг ташқи қовоғини очроқ рангда бўянг. Кўзнинг тагини эса ўртасидан бошлаб бурун тарафга қараб қора қалам билан бўянг. Агар кўзларингиз бир бирига яқин жойлашган бўлса, кўзнинг ички бурчагини очроқ рангда бўяб, ташқи бурчагини тўқроқ рангда бўянг.\nКўзнинг пастки қисмини эса фақат ташқи бурчагини бўянг. Тушни ҳам киприкларнинг қулоққа яқин томонларига қўйинг. Баъзи аёлларнинг кўзлари ичига ботиқ ҳолда бўлади. Бунинг учун ёрқин рангдаги тенлар сизга ёрдам беради. Қовоғингизнинг юқори қисмига ўзингизга мос келадиган тенни яҳлитлигича суринг. Юқоридаги киприклар тагига кўзга суриладиган қаламдан қўйинг. Узун бир текиста чизилган чизиқ кўзларингизнинг ботиқлигини яширади.\nЭнди эса юзлар ҳақида. Гўзал бўлмаган аёлнинг ўзи йўқ. Баъзилар унчалик кўримсиз бўлсалар ҳам пардоз орқали гўзал бўлишни биладилар. Бироқ ҳамма аёллар ҳам бундай маълумотга ва билимга эга эмаслар. Шунинг учун ҳам ҳар бир аёл ўз юзидаги камчиликларини пардоз орқали яшириши, чиройли қисмларини эса яна ҳам кўзга ташланадиган қилиши мумкин. Сизнинг юзингиз қанақа?\nАгар юзингиз юмалоқ шаклда бўлса, уни пардоз билан сал узайтириб кўрсатиш мумкин. Бунинг учун бизга румяна ва тўқроқ пудра керак бўлади. Шишиб турган яноқни яшириш ва кўзга ташланмайдиган қилиш учун, икки чаккага ва яноқдан пастга қаратиб жигарранг румяна суринг. Бу сизнинг юзингизни узунроқ кўрсатади.\nБорди-ю юзингиз учбурчак бўлса, иягингизга тўқроқ румяна яноғингизга эса очроқ румаяна суринг. Бундай усул юзингизни бироз юмалоқ шаклга келтиради.\nАгар юзингиз квадрат шаклида бўлса-чи? Бу муаммога ҳам ечим бор. Пардоз орқали сиз ҳар қандай камчилигингизни яширишингиз мумкин, асосийси хоҳиш ва уқув бўлса бас. Квадрат юзларда асосан юзнинг пастки қисми кенгроқ бўлади. Шунинг учун ҳам пастки қисмини кўзга ташланмайдиган қилиш учун юзнинг икки четига яъни қулоққа яқин қисмига учбурчак шаклида тўқроқ румяна суринг.\nЮзнинг қолган қисми очроқ рангда бўлсин. Бундай шаклдаги макияж юзингизнинг квадрат шаклида эканлигини билинтирмайди.\nЛаблар ҳақида. Агар лабларингиз юпқа бўлса, уни семизроқ кўрсатишнинг иложи бор. Бундай ҳолатда сиз имкон қадар ёрқинроқ лаб бўёғидан фойдаланганингиз маъқул. Лаб бўёғидан фойдаланишдан олдин лабларингизни юқори қисмидан сал кўтарган ҳолда қизил лаб қалами билан бўяб чиқинг. Бу усул лабингизнинг ингичкалигини билинтирмайди. Агар лабларингизгиз кичкина бўлса, уларни ёрқинроқ лаб бўёғи билан имкон қадар узунасига чўзган ҳолда бўяш тавсия этилади.


“ХАДИЧАИ КУБРО” АЁЛ-ҚИЗЛАР ЎРТА МАХСУС ИСЛОМ ТАЪЛИМ МУАССАСАСИДА ШАНБАЛИК – .:: Xadicha.uz\n“ХАДИЧАИ КУБРО” АЁЛ-ҚИЗЛАР ЎРТА МАХСУС ИСЛОМ ТАЪЛИМ МУАССАСАСИДА ШАНБАЛИК\nМамлакатимизни янада ободонлаштириш, халқимиз орасида ўзаро меҳр-муҳаббат ва ҳамжиҳатликни янада мустаҳкамлаш, экологик маданиятни юксалтириш мақсадида жорий йилнинг 13 февраль куни шанбалик эълон қилинди.\nУшбу шанбаликда Хадичаи Кубро аёл-қизлар ўрта махсус ислом таълим муассасасининг 30 нафар мударрисалари, 15 нафар ишчи-ходимлари ва 112 нафар талабалар (8 нафари сабабли бемор) иштирок этдилар. Улар бирдамликда қуйидаги ишларни амалга ошириш орқали билим юрти ободончилигига катта ҳисса қўшдилар.\nЎқув биносидаги синф хоналари, компьютер, тикувчилик, маъмурий хоналар ва кутубхона тозаланди, ойналари артилди, тувакдаги гулларнинг тупроқлари юмшатилди;\nЁтоқхона ойналари тозаланиб, санитарик ҳолати яхшиланди;\nТаълим муассасаси ташқариси супуриб тозаланди;\nОшхона ва спорт зал исланди, гиламлар чанг ютгичда тозаланди ва умумий тозаланди;\nТаҳоратхона ва иситиш хонаси тозалаб, поллари ювиб чиқилди;\nТаълим муассаса ҳовлиси тозаланди ва ободонлаштирилди;\nКатта ва кичик омборхоналар тозаланди ва тартибга келтирилди.